Irekia Eusko Jaurlaritza - Gobierno Vasco :: EHAA xedapena 201504424\nGaiak: LAGUNTZAK; AZTARNATEGI ARKEOLOGIKOAK; IKERKETA ZIENTIFIKOA; DEIALDIA\nHurrenkenaren zenbakia: 201504424\nEuskal Kultura Ondareari buruzko uztailaren 3ko 7/1990 Legeak jabari publikoaren izaera ematen die Euskal Autonomia Erkidegoan aurkitu diren eta interes arkeologiko eta paleontologikoa duten ondasun guztiei. Lege horren 47.3 artikuluak xedatzen du ondasunok gorde beharko direla Eusko Jaurlaritzak izendatzen dituen lurraldeko museo edo zentroetan. 7/1990 Lege hori garatzeko, Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzko urriaren 5eko 341/1999 Dekretuak arautu ditu materialen gordailua eta inbentarioa.\n7/1990 Legearen 45.4 artikuluak xedatzen du, esku-hartze arkeologikoa gauzatzeko baimena duen titularrak, esku-hartze horren emaitza diren materialen inbentarioa egin beharko duela. 341/1999 Dekretuak berak materialak entregatu aurreko tratamenduaren oinarrizko alderdiak eta egin beharreko inbentarioaren gutxieneko edukiak arautzen ditu, bai eta materialak inbentarioarekin batera entregatzeko epeak ere. Alabaina, egiten diren esku-hartze arkeologikoen eta eskuratutako materialen kopuru handia eta, bereziki, prozesu horiek dakartzaten kostu ekonomikoak direla eta, materialak entregatu aurreko tratamendu- eta inbentario-lan hori moteldu egiten dira.\nHala eta guztiz ere, materialak entregatzea haien inbentario zehatza eta sistematikoarekin batera, ezinbesteko betekizuna da Administrazioak interes arkeologikoa eta paleontologikoa duten ondasunak behar bezala babesteko eta ikerketaren eta zabalkundearen mesedean edonoren eskura jartzeko.\nHorretarako, Euskal Kultura Ondarearen Zentroak, bere funtzioen artean euskal kultura ondarea –besteak beste, berariaz, ondare arkeologiko eta paleontologikoa– osatzen duten elementuak dokumentatzea eta ikerketa sustatzea baitaude, euskarri digitaleko informazio-sistema bat diseinatu eta garatu du, indarrean dagoen araudiko aginduen araberako inbentarioak egitea ahalbidetzen duena. Era horretan, arkeologikoen arduradunek informazioa modu homogeneo eta sistematikoan jaso eta euskarri digitaleko inbentario sistematikoak egin ditzakete, bertako datuen oinarrizko ustiapenaren bidez esku-hartzearen aurretiko txostenak eta ondorengo txosten zientifikoa lantzeko garaian, eta, aldi berean, esku-hartzeen arduradunak diren heinean, materialak entregatzeko bete behar dituzten legezko obligazioak egokiro konplitzea errazten zaie.\nDiru-laguntza hauek ondasun arkeologikoak ahalik eta modu egokien tratatzea xede duten esku hartzeko proiektuak garatu nahi dituzten pertsona edo erakundetara zuzentzen dira, betiere Agindu honen bidez sustatzen den kalitate-estandar teknikoen arabera materialak inbentariatzea badute helburu.\nHori da, hitz bitan, diru-laguntzak arautzeko esparru bat artikulatzeko beharra eragin duena, lan dinamika hau bultzatuko duena eta diru-laguntzak xede horiei begira doituko dituena.\nAgindu honen helburua da 2015. ekitaldirako diru-laguntzak emateko deialdia egitea da, bai eta horien eskaera eta ebazpena egin ahal izateko modua eta baldintzak ezartzea ere, helburu horretarako ezarri den diru-kopuruaren kontura.\nAgindu honen xedea da: 2015. urtean Euskal Autonomia Erkidegoaren barruan kokatzen diren aztarnategi arkeologikoetan esku-hartze baimenduen ondorioz aurkitutako material arkeologiko edota paleontologikoen inbentarioa egiteko edota egokitzeko laguntzak ezartzea eta arautzea.\nNolanahi ere, lagundutako jarduerak 2015. urtean gauzatu beharko dira.\nAurreko artikuluan zehaztutako helburu hori lortzeko, laurogei mila (80.000) euro erabiliko dira.\n3. artikulua.– Dirua jaso dezaketen jarduerak eta gastuak.\n1.– Diruz lagunduko dira Agindu honen 7. artikuluan zehaztutako baldintzak betetzen dituzten esku-hartzeetan jasotako material arkeologiko eta paleontologikoen inbentario-agiria editatzeko beharrezko jarduerak. Inbentarioaren edukiek Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzko urriaren 5eko 341/1999 Dekretuko 10.1 artikuluan xedatutakoari erreparatuko diote. Inbentario-agiriak formatu digitala izango du, eta Euskal Kultura Ondarearen Zentroak normalizatutako datu-ereduari jarraituko dio. Eredu hori artxibategi baten barne dago, Agindu honen 8.3 artikuluan azaldutako Egoitza Elektronikoaren helbidetik jaitsiz edota Euskal Kultura Ondarearen Zentroari zuzen-zuzenean eskatuz eskura daiteke.\n2.– Inbentarioa editatzeko lanek sortzen dituzten gastuak ez ezik, honako jarduerek sortzen dituzten gastuak ere diruz lagunduko dira –betiere, Agindu honen 9. artikuluan ezartzen den muga gainditu gabe–, baldin eta proiektu baten zati osagarri gisa egiten badira, eta proiektu horretan sartzen badira, batetik, eredu normalizatuaren arabera inbentarioa lantzea, eta, bestetik, inbentario hori materialekin batera dagokion gordailu-zentroan entregatzea, Agindu honen 1. eranskinean adierazitako jarraibideen arabera:\na) Materiala tratatzea –besteak beste, garbitzea, siglatzea, ordenatzea eta aurretiaz egokitzea–, inbentarioa egiteko.\nb) Materialak katalogatzea.\nc) Dokumentu grafikoak lantzea formatu digitalean.\nd) Materiala tratatzeko eta inbentariatzeko beharrezko kontsumigarri teknikoak erostea.\ne) Analitika eta azterketa bereziak egitea materialen ezaugarriak, kronologia edota bestelako datuak lortzeko, jarduera justifikatzen duen ikerketaren helburuei nahiz kontserbazioari eta babesari begira, materialak era sakonagoan ezagutuko badira.\nf) Bidaia eta materialen garraio-gastuak, baldin eta diruz lagundutako jarduerek sortutakoak badira.\n3.– Lokalak, hardwareak, erreprografia-gailuak, software lizentziak, telefonia-zerbitzuak erosteko edo alokatzeko gastuak ez dira diruz lagunduko, ez eta, oro har, lokalen erabiltzeak sortzen dituen gastuak ere.\nAgindu honetan ezarritako diru-laguntzak bateragarriak izango dira beste erakunde publiko edo pribatu batzuek helburu berarekin emandako beste edozein laguntza, diru-sarrera edo baliabiderekin, baina inolaz ere ezingo da gainfinantzaketarik gertatu. Hori gertatzen bada, deialdi honen bitartez emandako laguntza doitu egingo da, hain zuzen soberakinari dagokion neurrian.\nPertsona fisikoek eta juridikoek, publikoek zein pribatuek eskatu ahal izango dituzte agindu honetan adierazten diren laguntzak, baldin eta 1. artikuluan ezarritako xedea duten proiektuak gauzatu eta deialdi honetan aurreikusitako baldintzak betetzen badituzte.\nDiru-laguntzak ez dira ordainduko, baldin eta Euskal Autonomia Erkidegoko Administrazio Orokorrak edo horko erakunde autonomoek emandako izaera bereko diru-laguntzen arloan dirua itzultzeko prozedura bat edo zehapen-prozedura bat hasita badago eta oraindik izapidetzen ari bada. Halaber, ez zaie diru-laguntzarik emango ez eta ordainduko ere, diru-laguntzak itzultzeko prozeduretatik sortutako betebeharretan egunean ez daudenei.\n6. artikulua.– Eskatzailearen baldintzak eta betebeharrak.\n1.– Behar adinako jarduteko gaitasuna izatea, eta pertsona juridikoak badira, legez eraturik eta dagokion erregistroan izena emanda egotea.\n2.– Zerga-betebeharrak eta Gizarte Segurantzarekikoak egunean edukitzea. Betebeharrok betetzea diru-laguntza emateko nahitaezko baldintza da.\n3.– Ez izatea diru-laguntza edo laguntza publikoak lortzeko aukera galtzea dakarren zigor- edo administrazio-arloko zehapenik; eta, ez egotea laguntza horiek jasotzeko ezgaitzen duten lege debekuen eraginpean, beren beregiko erreferentzia egiten zaielarik Emakumeen eta Gizonen Berdintasunerako otsailaren 18ko 4/2005 Legeko azken xedapenetatik seigarrenaren arabera sexu-diskriminazioa egin izanagatiko lege-debekuei.\n4.– Azken bi ekitaldiotan eta egungo ekitaldian jasotako minimis laguntzen guztizko zenbatekoa 200.000 eurotik gorakoa ez izatea.\n5.– Erakunde eskatzaileak eskabidearen berri eman behar du, eta helburu bererako beste diru laguntza, laguntza, diru-sarrera edo baliabiderik lortuz gero zeinahi administrazio edo erakunde publiko nahiz pribatutatik, horren berri ere eman behar du.\n6.– Pertsona fisikoak badira, Euskal Autonomia Erkidegoan aurkitatako material arkeologikoak entregatzeko eta gordailatzeko betebeharrak egunean edukitzea.\n7. artikulua.– Proiektuek bete beharreko baldintzak.\n1.– Proiektuen xede nagusia izango da 2013ko urtarrilaren 1a eta agindu hau argitaratzen den eguna bitartean amaitutako esku-hartzeen landa-lanetan jasotako materialak inbentariatzea edota inbentarioa egokitzea. Baldin eta aztarnategi berean urte anitzean garatutako ikerketa-programa batean gauzatutako esku-hartzeak badira, 2013ko urtarrilaren 1a baino lehen burututako esku-hartzeetan kanpainen kopuruan mugarik gabe jasotako materialak ere sartu ahal izango dira. Nolanahi ere, ikerketa-programak abian, edo duela baino 2 urte gutxiago amaituta, egon beharko du. Ondorio horretarako, bi urte baino gehiago igaro badira, kanpoko lanen programa amaitutzat joko da.\nEdonola ere, 2014ko urtarrilaren 1a baino lehenago burututako esku-hartzeetako materialak izendatutako zentroan gordailatuta egon beharko dute dagokien inbentarioarekin. Baldintza hau betetzen dutela eskaera-izapidean egiaztatzen ez duten proiektuak baztertuko dira.\n2.– Oro har, proiektuek jasotako material guztiak barne hartuko dituzte. Materialen zati bat inbentariatzea planteatzen duten proiektuek diru-laguntza jaso ahal izango dute, baldin eta aurretiaz hasitako inbentario-proiektu bat jarraitzeko bada. Hala bada, deialdi honetan aurkeztutako proiektuak betiere aurretik hasitako proiektuak osatzea eta amaitzea izango du xede.\nEra berean, proiektuen xedea izango da aztarnategi bakar baten materialak inbentariatzea. Hala ere, aztarnategi bat baino gehiago xede duten proiektuak aurkeztu ahal izango dira, honako baldintza hauetako bat betetzen badute:\n– Aztarnategi bat baino gehiagotan esku-hartzeetakoak badira, eta, horretarako, dagokion Foru Aldundiak baimen bakarra eman badu.\n– Aztarnategiak Kultura Ondasun deklaratutako arkeologi-gune berean baldin badaude, edo hala deklaratzeko espedientea abiarazita badago, uztailaren 3ko 7/1990 Euskal Kultur Ondareari buruzko Legearen arabera.\n3.– Proiektuaren zuzendari teknikoa eta zientifikoa materialen jatorria den esku-hartzearen baimenaren titularra izango da. Salbuespen gisa soilik, proiektua zuzentzeko beste pertsona bat (esku-hartzea zuzentzeko baimendutakoa ez dena) aurkezten duten eskaerak onartuko dira, baldin eta eskatzaileak esku-hartzearen titularrak –aurretiaz eta idatziz– emandako baimena badu. Baldintza hori nahitaez egiaztatuko da eskaera-izapidean. Nolanahi ere, proiektuaren zuzendariak ez ezik, esku-hartzearen titularrak ere egunean eduki beharko dituzte material arkeologikoak entregatzeari eta gordailatzeari buruzko dagozkien betebeharrak. Baldintza hori betetzea ezinbestekoa izango da proiektua onartzeko.\n8. artikulua.– Eskaerak aurkeztea eta dokumentazioa ekartzea.\n1.– Eskabideak kanal eletronikoaren bidez aurkeztu ahal izango dira Eusko Jaurlaritzaren Egoitza Elektronikoan. Halaber, aurrez aurre aurkeztea ere izango da honako leku hauetan: Zuzenean bulegoak, EAEko Administrazio Orokorraren erregistro osagarriak (bulego horiek zerrendatuta daude apirilaren 29ko 72/2008 Dekretuan, Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzkoan) edota Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 38.4 artikuluan aurreikusitako lekuak.\n2.– Pertsona eta entitate interesatuek prozedura honen izapide guztiak baliabide elektronikoen bidez eskatu, kontsultatu eta egin ahal izango dituzte. Eskabide eta dokumentazio-ekarpenen izapidean kanal bat edo bestea –aurrez aurrekoa edo elektronikoa– erabiltzeak ez du behartzen prozeduraren hurrengo izapideetan kanal bera erabiltzera; beraz, edozein unetan alda daiteke, betiere eskatzaileak organo kudeatzaileari aldaketa jakinarazten badio.\n3.– Eskabideen eta prozedura osoan ekarri beharreko dokumentazioaren gainontzeko ereduen izapidetzeari buruzko xehetasunak, Eusko Jaurlaritzaren Egoitza Elektronikoan daude eskuragarri, honako helbidean: https://www.euskadi.net/diru_laguntza/-/2015/inventario-materiales-arqueologicos/eu/\n4.– Aurkezpen-kanala dena dela, aurrez aurrekoa zein elektronikoa, eskaera eskabide-orri normalizatuaren bidez aurkeztuko da, xehetasun guztiak behar bezala beteta. diru-laguntza proiektu bat baino gehiagorako eskatzen bada, proiektu horren adina eskabide aurkeztuko dira. Eskabide-orria Euskadi.net-eko Eusko Jaurlaritzaren Egoitza Elektronikoan egongo da, aurreko paragrafoan adierazitako URL berean, nahiz Lurralde Ordezkaritzetan eta Herritarren Arretarako Bulegoetan, edo, bestela, Kultura Ondarearen Zentroari zuzenean eskatuta eskuratu ahal izango da.\n5.– Erakunde eskatzaileek eskabidea eta dokumentazioa euskaraz edo gaztelaniaz aurkez ditzakete, nahi duten eran. Erakundeak hautatutako hizkuntza erabiliko da prozeduran, euskararen erabilera normalizatzeari buruzko azaroaren 24ko 10/1982 Oinarrizko Legearen 5.2.a) eta 6.1 artikuluetan ezarritakoaren arabera.\n6.– Pertsona edo erakunde eskatzaileek baldintzak betetzen dituztela honela egiaztatuko dute:\na) Behar adinako jarduteko gaitasuna izatea, eta pertsona juridikoak badira, legez eraturik eta dagokion erregistroan izena emanda egotea:\nPertsona fisikoen kasuan, baldin eta eskabidean dagokion baimena eman badu, organo kudeatzaileak ofizioz egiaztatuko du haien nortasuna Barne Ministerioan. Baimena eman ezean, eskatzailearen edota haren ordezkariaren nortasuna egiaztatzen duen agiri ofizialaren kopia aurkeztu beharko du. Pertsona berak eskaera kanal elektronikoaz aurkezten badu, ordezkaririk gabe, baldintza ez da egiaztatu beharko.\nPertsona juridikoen kasuan, erakunde eskatzailea Jaurlaritzaren mende dauden Erregistroetan izena emanda badago, organo kudeatzaileak ofizioz egiaztatuko du behar bezala eratuta eta dagokion Erregistroan izena emanda dagoela. Eusko Jaurlaritzaren mende ez diren bestelako Erregistroetan izena emanda badago, eratze-eskrituren eta dagokion Erregistroan izena emanda dagoelako egiaztagiriaren kopia aurkeztu beharko du. Halaber, erakundearen izenean eskaera aurkezten duen ordezkariaren nortasun agiriaren edo pasaportearen eta eskaera aurkezteko eta ondoko izapideetarako ordezkari-ahalmena ematen duen agiriaren fotokopia. Pertsona fisikoen kasuan aurreikusitako modu berean, baldin eta eskatzaileak aurretiaz baimena ematen badu, ordezkariaren nortasuna ofizioz egiaztatu ahal izango da. Era berean, eskaera kanal elektronikotik aurkezten bada, nortasuna edo ordezkatzeko ahalmena egiaztatzen duen dokumentu baten bidez, ez da beharrezkoa paperez egiaztatzea.\nb) Zerga-betebeharrak eta Gizarte Segurantzarekikoak egunean izatea organo kudeatzaileak automatikoki egiaztatuko du behar adina aldiz, eskatzailearen baimenaren beharrik gabe. Eskatzailea Nafarroako Ogasunaren esparruan zergapetua bada, zerga-obligazioak betetzen dituela egiaztatzen duen agiria aurkeztu beharko du.\nc) 6. artikuluko 3., 4., 5., eta 6. paragrafoetan adierazitako baldintzak eskabide-orrian dauden erantzukizunpeko adierazpenez egiaztatuko dira. Hala badagokio, eskabide-orrian dagoen minimis laguntzei buruzko adierazpenari Fuentes de financiacion + minimis formularioa behar bezala beteta erantsiko zaio.\n7.– Pertsona edo erakunde eskatzaileak adierazi beharko du eskabide-orrian eta horrekin batera doan dokumentuetan dauden datuak egiazkoak direla eta indarrean dagoen araudiak ezartzen dituen baldintzak betetzen dituela diru-laguntza hauen onuraduna izateko.\n8.– Proiektuaren baldintzak egiaztatzea eta ekarri beharreko bestelako dokumentuak:\nEskaerarekin batera, honako agiri hauek aurkeztu beharko dira.\na) Proiektuaren memoria.\nb) Proiektuko diru-sarreren eta gastuen aurrekontu xehatua.\nc) Taldea osatzen duten pertsonen curriculum vitaea.\nd) Inbentario-proiektuaren zuzendaria esku-hartzearen baimenaren titularra izan ezean, 7.3 artikuluan aipatzen den berariazko baimena emateko agiria.\ne) Inbentarioaren xede diren materialen jatorri diren esku-hartzeen behin-behineko edo behin betiko memoria, dagokion Foru Aldundiari igorritakoa. Memoria abian badago, azalpen-dokumentu bat aurkeztuko da esku-hartzeari buruzko honako xehetasunekin: proiektua, metodologia eta esku-hartzearen emaitzak. Memoria Euskal Kultura Ondarearen Zentroari aurretik igorrita badago, ez da beharrezkoa izango ekartzea, baina proiektuaren memorian halaxe jasoko da.\nf) Egokitu nahi den inbentarioaren kopia, baldin eta proiektuaren xedea hori bada.\ng) Proiektuaren zuzendariaren eta, hala badagokio, esku-hartzearen baimenaren titularraren erantzukizunpeko aitorpena, material arkeologikoak entregatzeko eta gordailatzeko betebeharrei buruzkoa.\nh) Pertsona edo erakunde eskatzailea Ogasun eta Finantza Saileko Hirugarrenen Erregistroan izena emanda ez badago, edo bertan dauden banku-datuak aldatu nahi izanez gero, bi kanaletako –aurrez aurrekoa edo elektronikoa– edozein honela erabili ahal izango du:\n– Aurrez aurreko kanalaz: eskuragarri dauden formularioak bete eta aurkeztu, aurkeztutako gainontzeko dokumentazioarekin.\n– Kanal elektronikoaz: Eusko Jaurlaritzaren Egoitza Elektronikoan ematen diren argibideei jarraituz.\nAukeratzen den kanala dena dela, a), b), c), d) eta g) puntuetan aipatutako dokumentuei dagozkien ereduak, artikulu honetako 3. atalean adierazitako helbidean eskuragarri daudenak, behar bezala beteta aurkeztuko dira.\nAurrez aurreko kanala erabiliz gero, e) eta f) puntuetako dokumentuak aurkeztuko dira paperezko kopiaren edo eskaneatu eta CD/DVDn grabatutako kopiaren bidez. Kanal elektronikoa aukeratzen bada, dagozkien kopia digitalizatuak eskaerari erantsita aurkeztuko dira. Digitalizatutako dokumentuetakoren baten pisua 30 Megabyte baino gehiago bada, honela aurkeztuko ahal izango da: CD/DVD batean grabatutako kopia aurrez aurreko kanaletik; edo, bestela, dokumentua Interneteko sarbide askea duen errepositorio batera igo, eta diru-laguntzak kudeatzen dituen organoak handik noiznahi jaisteko moduan utzi, baina kasu horretan proiektuaren memorian, Beste informazio osagarri batzuk atalean azaldu beharko du jaitsi beharreko fitxeroen izena eta URL helbidea.\n9.– Eskabideak aurkezteko epea hilabete batekoa izango da agindu hau argitaratu eta hurrengo egunetik aurrera.\n9. artikulua.– Diru-laguntzaren muga edo gehienezko zenbatekoa.\nLaguntzaren zenbatekoa proiektuaren aurrekontuan sartutako gastuen ehuneko ehuneraino (% 100) irits daiteke, betiere proiektu bakoitzeko 12.000 euroko zenbatekoa gainditu gabe, eta Hezkuntza, Hizkuntza Politika eta Kultura Sailak bere aurrekontuetan helburu horretarako esleitzen dituen kopuruen barruan.\n10. artikulua.– Laguntzak kudeatuko dituen organoa.\nKultura Ondarearen zuzendariak kudeatuko ditu deialdi honetan aurreikusitako diru laguntzak.\n11. artikulua.– Dokumentazioaren azterketa eta akatsen zuzenketa.\n2.– Ikusten bada eskabidea onartzeko eskatzen den dokumentazioan zerbait falta dela edo forma-akatsak daudela, edo balorazioa egiteko aurkeztu diren dokumentuetan akatsak daudela, hamar egun balioduneko epea emango zaio interesdunari akatsa zuzentzeko edo aurkeztu beharreko agiriak aurkezteko. Era berean, ohartarazi egingo zaio ezen, epe hori igaro eta zuzenketarik egin ez bada, eskabidean atzera egin duela ulertuko dela, aurrez jakinaraziko zaion ebazpen baten bidez, edo dagokion izapidea egiteko eskubidea galduko duela.\n12. artikulua.– Laguntzak emateko eta zenbatekoa zehazteko prozedura.\n1.– Agindu honetan aurreikusitako diru-laguntzak lehiaketa bidez esleituko dira. Lehiaketa horren bidez, 13. artikuluan ezarritako balorazio-irizpideei jarraituz aurkeztutako eskaerak alderatu eta hurrenkera jakin batean jarriko dira, eta, horrela, 55 puntu edo gehiago lortzen dutenek bakarrik jasoko dituzte diru-laguntzak eta zenbatekoak zehaztuko dira 9. artikuluan ezarritako mugak aplikatu ondoren.\n2.– Agindu honen 2. artikuluan aurreikusitakoaren arabera deialdiari atxikitutako zuzkidura ekonomikoa aski ez bada aurreko paragrafoaren arabera kalkulatutako laguntzen zenbateko globalari erantzuteko, diru-laguntzen zenbateko bakoitzaren murrizketa lineala egingo da zuzkidura hori aski izan arte.\n1.– Eskaerak aurkezteko epea amaitu eta gero, eta agindu honetan ezarritako eskakizunak betetzen ez dituztenak baztertu ondoren, Balorazio Batzordeak aurkeztutako gainerako jarduerak baloratuko ditu. Horretarako, ondorengo irizpideak hartuko dira kontuan:\na) Esku-hartzearen gauzatze-data eta ikerketaren egoera, % 35eraino.\nProiektuak alderatu eta honako lehentasun ordena honi erreparatuz ordenatuko dira:\n26ren eta 35en arteko puntuazioa: 2014an eta 2015ean egindako esku-hartzeetako materialak helburu duten proiektuak, 2014an amaitutakoak lehenetsita 2015ekoen aldean, eta urte anitzeko programak badira, landa-lanak amaituta dituztenei emango zaie lehentasuna, amaitu gabe dituztenen aurrean.\n1en eta 25en arteko puntuazioa: 2014a baino lehen egindako esku-hartzetako materialak helburu duten proeiktuak. Proiektua gauzatzeak izan dezakeen emaitzaren irismena aintzat hartuko da. Horrenbestez, programako esku-hartze guztietako materialen inbentario normalizatua lortzea azken helburu dutenek lehentasuna izango dute, zatika normalizatutako inbentarioak helburu duten proiektuen aurrean.\nb) Proiektua gauzatzeko lan-taldearen gaitasuna, % 20raino.\nInbentariatu beharreko materialen ezaugarriak –izaera, kronologia eta tipologia, bereziki– eta proiektua gauzatzeak eskatzen dituen espezialisten koordinazio-lanen konplexutasuna ikusirik, taldea osatzen duten pertsonek duten profil zientifikoaren egokitasun maila baloratuko da atal honetan. Balorazioak eskaerarekin batera aurkeztutako memoria eta curriculumei buruzko iritzi subjektiboa izango du oinarri. Materialen ezaugarriak, taldearen formazioa eta ibilbide zientifikoa eta profesionala egokiak izatea eta egin beharreko jardueren eskakizun teknikoekin bat etortzea hartuko da kontuan. Lehentasun-ordena ezarriko da, eta puntuazioa izango da egokitasun-mailaren araberakoa, kontuan hartuta egokitasun handiena duen proiektuari emango zaiola puntuaziorik handiena.\nc) Proiektuaren kostua, % 25eraino.\nKontuan hartuko da aurrekontua ekonomia eta eraginkortasunaren printzipioen arabera egitea. Balorazioa eskaeren aurrekontuetan diru-laguntzaren xede izango diren gastuei buruz emandako informazioan oinarrituko da. Inbentarioaren datuak editatzeko unitate-kostuak eta marrazkiak eta argazkiak lantzekoak, soilik diru-laguntzaren xede badira, bereizita baloratuko dira. Horretarako, eskaerak unitate-kostuaren arabera, txikienetik handienera, ordenatuko dira. Kostu txikiena duen proiektuak atal bakoitzerako aurreikusitako gehieneko puntuazioa izango du: 10 puntu inbentario-fitxen editatze-lanetarako, 8 puntu marrazki-lanetarako eta 7 puntu argazkietarako. Gainontzeko proiektuak modu alderantziz proportzionalean baloratuko dira, alegia, kostuen gehiketaren balioa zenbat eta handiagoa, orduan eta puntuazio txikiagoa, eta berdina bada, puntuazio berdina emango zaie.\nd) Proiektuaren balio erantsia arkeologia-ondarea ikertzeko eta zabaltzeko, % 20raino.\nHonako hau baloratuko da: proiektuak zuzendariaren edo taldea osatzen duten pertsonen ikerketa-ildo batekin lotura izatea eta materialen eta aztarnategiaren ondare-eta zientzia-garrantzia, haien babesari, kontserbazioari edota hedatzeari begira.\n1.– Diru-laguntzaren helburu diren jarduerak baloratzeko, Balorazio Batzorde bat eratuko da, aurkezteko epea amaituta eta eskaerak onartu diren ala ez erabaki ondoren. Batzorde horrek, ezarritako balorazio-irizpideak kontuan hartuta, dagokion ebazpen-proposamena igorriko dio Kultura, Gazteria eta Kiroletako sailburuordeari. Honela osatuta egongo da:\n– Kultura Ondarearen zuzendaria, Batzordeburua izango da eta kalitate-botoa izango du, boto-berdinketa gertatuz gero azken erabakia emateko. Zuzendaria ez badago, postua hutsik badago edo zuzendaria gaixo badago, edo legez araututako gainontzeko kasuetan, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 23.2 artikuluaren arabera ordezkatua izango da.\n– Kultura Ondarearen Zuzendaritzako hiru teknikari, Kultura Gazteria eta Kiroletako sailburuordeak izendatuak; horietako batek Batzordeko idazkari eginkizunak beteko ditu eta beste bat lehendakariorde gisa arituko da.\n2.– Balorazio Batzordeak egoki deritzonean, egitasmoari dagokion gaian adituak diren aholkularien laguntza jaso ahal izango du.\n3.– Balorazio Batzordeko kideek ez dute prozeduran parte hartuko, edo errefusatuak izan daitezke, azaroaren 26ko 30/1992 Legearen 28. eta 29. artikuluetan ezarritako moduan. Batzordea osatzerakoan, otsailaren 18ko Emakumeen eta Gizonen Berdintasunerako 4/2005 Legean ezarritakoa beteko da.\n4.– Balorazio Batzordearen osaera Kultura, Gazteria eta Kiroletako sailburuordearen ebazpen baten bidez emango da ezagutzera.\n1.– Balorazio Batzordeak ebazpen proposamen arrazoitu bat egingo du, eta proposamen hori, espediente osoarekin batera, Kultura, Gazteria eta Kiroletako sailburuordeari igorriko zaio berak bidezko ebazpena eman dezan.\n2.– Ebazpena hiru hilabeteko epean jakinaraziko da, eskabideak aurkezteko epea amaitzen den egunetik kontatzen hasita.\nNolanahi ere, akatsak zuzentzeko epea irekiko balitz, aipatu den epea etenda geratuko litzateke pertsona edo entitate interesdunari akatsa jakinarazten zaionetik akatsa zuzentzen duen arte edo akatsa zuzentzeko eman zaion epea amaitu arte.\n3.– Esandako epeetan ez bada ebazpenik jakinarazten, eskabideei uko egin zaiela ulertu ahal izango da, administrazio-prozedurari buruzko araudian ezarritako administrazio-isiltasunaren bidez.\n4.– Ebazpena Euskal Herriko Agintaritzaren Aldizkarian emango da argitara (jende guztiak horren berri izan dezan), eta diru-laguntzak eskatu dituzten pertsona edo entitate eskatzaileei ere emango zaie ebazpenaren berri.\n5.– Ebazpenaren aurka, edo ebazteko epea ebazpen adierazirik izan gabe igarotzen bada, gora jotzeko errekurtsoa aurkez dakioke Hezkuntza, Hizkuntza Politika eta Kulturako sailburuari, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeko 114. artikuluan agindutakoarekin bat.\n16. artikulua.– Pertsona edo erakunde onuradunen betebeharrak.\nAgindu honetan arautzen diren diru-laguntzen pertsona edo erakunde onuradunek ondoren azaltzen diren betebeharrak bete beharko dituzte:\na) Emandako diru-laguntza onartzea. Alde horretatik, diru-laguntza eman zaiela aditzera ematen duen jakinarazpena jaso eta hamabost eguneko epean pertsona edo erakunde onuradunek ez badiote diru-laguntzari idatziz espresuki uko egiten, onartu egin dutela ulertuko da.\nc) Beste edozein administrazio, erakunde publiko edo pribatuk helburu bererako emandako laguntzak, diru-sarrerak edo baliabideak eskuratu badira, horren berri eman beharko da.\nd) Laguntza ematerakoan kontuan izandako dena delako egoera objektibo edo subjektiboa aldatu egin baldin bada, horren berri ematea.\ne) Eskaera egitean diruz lagundutako jardueraren xede diren materialak gordailatuta egon ezean, inbentariatu diren materialak gordailatzeko eskatutako dokumentazioarekin batera entregatzea, 2015eko abenduaren 31 baino lehen, indarrean dagoen araudiaren arabera eta Agindu honi erantsita eta egoitza elektronikoaren URLan eskuragarri dagoen «Inbentario egiteko jarraibideak eta metodologia» izenburuko dokumentuan ageri diren jarraibideen arabera.\nf) Bai Kultura Ondarearen Zuzendaritzari, zein Eusko Jaurlaritzaren Ogasun eta Finantza Sailaren Kontrol Ekonomikoko Bulegoari eta Herri Kontuen Euskal Epaitegiari euren lanerako behar duten informazio guztia ematea, deialdi honen kontura jasotako diru-laguntzei dagokienez, eta diruz lagundutako ekintzetan haien kontrol, egiaztapen, jarraipen eta ikuskaritzaren menpe egotea.\ng) Komunikazio publikoko jarduera guztietan, bai eta komunikabideei egindako aurkezpenetan ere, berariaz aipatzea laguntza hauek jaso izana, baita materialen azterketaren emaitzak, eta, oro har, laguntza hauen xede diren materialen jatorri den esku-hartze arkeologikoarenak.\nh) Baimena ematea jarduera justifikatzeko entregatu den txostena ikusgai jartzeko Euskal Kultura Ondarearen Zentroan, bai eta inbentarioko datuak eta sortu diren dokumentu grafikoak tratatzeko eta sartzeko ere Euskal Kultura Ondarearen Zentroko informazio-sistemetan eta proiektuko materialak gordailatuta dauden zentroetan, betiere jabetza intelektualaren alorrean aplikagarria den legedian xedatutakoa urratu gabe.\n17. artikulua.– Diru-laguntza jaso duten jardueren jarraipena.\nKultura Ondarearen Zuzendaritzak diru-laguntza jaso duten jarduerak nola gauzatzen diren ikuskatu ahal izango du eta, horretarako, teknikari bat izendatu ahal izango du, entitate onuradunaren ordezkariarekin batera jardueren jarraipena egin dezan eta, hala badagokio, jarduera horiek ahalik eta hobekien burutzeko egoki iritzitako jarraibideak eman ditzan.\n18. artikulua.– Diru-laguntzaren gauzatzea eta ordaintzea.\n1.– Diruz lagundutako jarduerak 2015eko aurrekontu-ekitaldian gauzatuko dira, eta 2015eko abenduaren 31 baino lehen amaitu behar dira. Ez da azken egun horretatik harako luzapenik edo gauzatze-epearen hedapenik onartuko.\n2.– Agindu honen bidez emandako diru-laguntzen ordainketa aldi bakar batean gauzatuko da, onuradunak ondorengo artikuluan zehazten diren justifikazio-agiriak aurkeztuta.\n3.– Diru-laguntzak ez dira ordainduko, baldin eta Euskal Autonomia Erkidegoko Administrazio Orokorrak edo horko erakunde autonomoek emandako izaera bereko diru-laguntzen arloan dirua itzultzeko prozedura bat edo zehapen-prozedura bat hasita badago eta oraindik izapidetzen ari bada.\n4.– Halaber, zerga-betebeharrak eta Gizarte Segurantzarekikoak betetzea diru-laguntzak ordaintzeko nahitaezko baldintza izango da. Zerga-betebeharrak eta Gizarte Segurantzarekikoak egunean edukita izatea automatikoki egiaztatuko da behar adina aldiz, eskatzailearen baimenaren beharrik gabe. Nafarroako Ogasunaren zergapetua bada, ordainketa egiteko unean baldintza hori betetzen duela egiaztatu behar izanez gero, organo kudeatzaileak hala eskatuta, zerga obligazioak betetzen dituela egiaztatzen duen agiria aurkeztu beharko du interesatuak.\n5.– Diru-laguntzak ez dira ordainduko, baldin eta inbentarioaren xede diren materialak Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzko urriaren 5eko 341/1999 Dekretuaren 10. artikulutik 14.era ezarritakoaren arabera dagokion gordailu-zentroan entregatzeko betebeharra bete dela egiaztatzen ez bada.\n1.– Emandako diru-laguntza justifikatzen duten dokumentuak aurrez aurre aurkeztu ahal izango dira Zuzenean-Herritarren Arreta Zerbitzuaren Bulegoetan, Lurralde Ordezkaritzetan eta Eusko Jaurlaritzaren erakunde laguntzaileen bidez, edota Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 38.4 artikuluan aurreikusitako lekuetan.\nHalaber, baliabide elektronikoen bidez aurkeztu ahal izango dira, Eusko Jaurlaritzaren Egoitza Elektronikoan, 8. artikuluko 3. paragrafoan aipatutako helbidean.\n2.– Justifikazioa izapidetzeko xehetasunak (aurrez aurre edo kanal elektronikoaren bidez) aipatutako Egoitza Elektronikoan daude eskuragarri. Halaber, zuzenean eskatu ahal izango dira Euskal Kultura Ondarearen Zentroan, Lurralde Ordezkaritzetan edota Zuzenean-Herritarren Arreta Zerbitzuaren bulegoetan.\n3.– Betiere, dokumentuak aurkezteko epemuga 2015eko abenduaren 31 izango da.\n4.– Emandako laguntza justifikatzeko, diruz lagundutako jarduera egin dela egiaztatzen duen dokumentazioa aurkeztu beharko du onuradunak, bai eta sortutako gastuak frogatzen dituen dokumentazioa ere. Dokumentazio horrek honako hau barne hartuko du gutxienez:\na) Jardueraren memoria, gauzatutako jardueren xehetasunak azaltzen dituena: burututako zereginak eta egileak, inbentariatu den material guztiaren deskribapen kualitatiboa eta kuantitatiboa, haren osaketaren xehetasunak emango dituena «Sailkapena» eta «Materiala» fitxako eremuetan erabilitako balioen arabera, bai eta haren tipologia eta kronologiaren arabera ere. Halaber, honako xehetasun hauek azalduko dira beste atal batean: fitxeroa eta materialak deskribatzeko tesauroak erabiltzean gertatutako gorabeherak, bai eta egin nahi diren hobekuntza-iradokizunak ere. Hala badagokio, materialen azterketa eta analitika berezien emaitzei buruzko atal bat sartuko da.\nb) Diruz lagundutako jarduerak sortutako dokumentuak, euskarri digitalean: materialen inbentarioa Kultura Ondarearen Zuzendaritzak diseinatu duen txantiloi normalizatuaren araberako fitxeroan eta materialen argazki edo marrazkien irudi-fitxeroak. Hala badagokio, espezialistek egindako txosten edota bestelako laborategi-lanen txostenen kopiak erantsiko dira.\nc) Proiektua gauzatzeak sortu dituen gastuen frogagiriak, eskaeran aurkeztutako gastuen aurrekontu osoari dagokion zenbateko baliokidea justifikatzen dutenak. Arau orokor gisa, fakturak edo gastuak justifikatzeko legeak baliozkotzat jotzen duen bestelako edozein dokumentu. Indarrean dagoen zerga-araudiaren arabera faktura egiteko behartuta ez dauden pertsona fisikoen ordainsariak justifikatzeko, hartzaileak sinatutako erantzukizunezko adierazpena aurkeztuko da, betiere ordainsariaren kontzeptua eta PFEZren kargura egindako atxikipena jasotzen duena. Joan-etorriek sortutako gastuak lekuz aldatu den pertsona bakoitzaren bidaia-gastuen likidazio-ordainagiriaren bidez justifikatuko dira. Likidazio-ordainagiri horiek honako datuak azaldu behar dituzte: lekuz aldatutako pertsonaren identifikazioa, bidaiaren nondik-norakoa, erabilitako garraiobidea, ibilbidearen distantzia kilometrikoa, gastuen zenbatekoaren xehetasuna kontzeptuka, eta, hala bada, mantenuarena.\nd) Zinpeko adierazpen bidez, diru-laguntza jaso duen jardueraren gastu eta sarreren behin betiko balantzea, gastu eta sarreren aurrekontuan adierazitako kontzeptuen arabera, 8. artikuluko 3. atalean aipatutako helbidean eskuragarri dagoen eredu normalizatuari jarraituz. Sarreren atalean jasoko ditu izandako laguntzak edo bestelako sarrerak eta dagozkien zenbatekoak. Hezkuntza, Hizkuntza Politika eta Kultura Sailak emandako diru-laguntza soilik jaso bada, horren adierazpena egingo da dokumentu berean.\ne) Baldin eta diru-laguntza eskatzean, materialak tratatzeko eta entregatzeko araudiak ezartzen duen epe barruan egoteagatik, materialak entregatzeke edo entregatuta izanda, ordurako gordailu-zentroak gordailu-akta ez badu eman, inbentariatutako materialak entregatu direla egiaztatzeko gordailu-zentroak emandako dokumentuaren kopia, edo, hala badagokio, gordailu-aktaren kopia.\n5.– Justifikatzea aurrez aurre egiten bada, gastuen frogagiriek jatorrizkoak izan beharko dute, edo Eusko Jaurlaritzaren Hezkuntza, Hizkuntza Politika eta Kultura Sailak edota bere lurralde-zerbitzuek edo Herritarrei Arreta emateko Zerbitzuak (Zuzenean) konpultsatutako fotokopiak.\n6.– Salbuespen gisa, eta Euskal Autonomia Erkidegoko Aurrekontuaren kargurako finantziazioak ez duenean aurkeztutako gastuen aurrekontuaren % 30 gainditzen, diru-laguntza jaso dezakeen jarduera burutzeko sortutako gastuen fakturek edo bestelako dokumentuek gastuen aurrekontu osoaren % 50eko zenbatekoa baino ez dute justifikatu beharko. Nolanahi ere, Hezkuntza, Hizkuntza Politika eta Kultura Saileko organo eskudunak hala eskatzen duenean, eta hiru hilabeteko epearen barruan, artikulu honetako 3. puntuan ezarritako aurkezpen-epetik hasita, onuradunek aurkeztutako gastuen aurrekontuaren zenbateko osoa justifikatzen duten gainerako fakturak edo dokumentuak haren esku jartzeko konpromisoa hartzen dute.\n20. artikulua.– Diru-laguntzaren likidatzea.\nLikidazioaren helburua da diru-laguntza egindakoari egokitzea, honako oinarrizko irizpide hau kontuan hartuta: hasierako aurrekontua baino handiagoak diren gastuak justifikatzeagatik diru-laguntzaren kopurua ez da inola ere handituko.\nDiru-laguntza justifikatzeko bidalitako dokumentuak behin aztertuta egokitzat jotzen badira eta ezarritako baldintzak beteta badira, diru-laguntzaren ordainketari ekingo zaio.\nDiru-laguntza emateko Ebazpena aldatu ahal izango da, baldin eta diru-laguntza emateko kontuan hartu ziren baldintzak aldatzen badira –betiere, diru-laguntzaren xedea beteta–, baita egindako gastua aurrekontuan dagoena baino txikiagoa bada, edo pertsona edo entitate onuradunek beste erakunde publiko zein pribatuetako diru-laguntza, laguntza, sarrera edo baliabide batzuk jaso badituzte, ezarri diren mugak gaindituz.\nHorretarako, Kultura, Gazteria eta Kiroletako sailburuordeak likidazio-ebazpena egingo du, frogagiriak aurkezteko epea bukatzen denetik bi hilabeteko epean, eta emandako diru-laguntzen zenbatekoak aldatu edo egokituko dira.\nBestalde, 19. artikuluko 6. paragrafoaren kasuan, ordainketa egiteko epea lerroalde horretako dokumentuak aurkezteko epea bukatzen denetik aurrera kontatuko da.\na) Emandako diru-laguntza guztia edo zati bat agindu honetan aurreikusitako jarduerak ez diren beste batzuetan erabili denean.\nb) Agindu honek ezartzen dituen obligazioak, eta, hala dagokionean, diru-laguntza ematen duen Ebazpenean bildutakoak bete ez direnean.\nc) Beste xedapenen batek ezarritako beste edozein eginbehar betetzen ez bada.\n2.– Ez-betetzeren bat gertatuz gero, diru-laguntza jasotzeko eskubidea galduko da eta, hala badagokio, jasotako zenbatekoak eta legezko interesak Euskal Autonomia Erkidegoko Diruzaintza Nagusiari itzuli beharko zaizkio, betiere Euskal Autonomia Erkidegoko Herriogasuntza Nagusiaren Antolarauei buruzko Legearen Testu Bateginaren eta Euskal Autonomia Erkidegoaren aurrekontu orokorren pentzutan ematen diren diru-laguntzen bermeei eta horiek itzultzeari buruzko erregimen orokorra arautzen duen abenduaren 17ko 698/1991 Dekretuaren arabera.\nAgindu honetako laguntzak Batzordearen 2013ko abenduaren 18ko 1407/2013 araudian ezarritako minimis arauaren mendean daude. Araudi hori Tratatuko 107. eta 108. artikuluak minimis laguntzei aplikatzeari buruzkoa da eta Europako Erkidegoen Aldizkari Ofizialean 2013-12-24an argitaratu zen (DOUE-L352/1). Ondorioz, enpresa jakin bati emandako laguntza osoa ez da izango 200.000 eurotik gorakoa edozein alditako hiru ekitaldi fiskaletan.\nDatu Pertsonalak babesteko abenduaren 13ko 15/1999 Lege Organikoari jarraituz eta Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzko otsailaren 25eko 2/2004 Legean ezarritakoaren arabera, deialdi honen izapidetzan jasotako datu pertsonalak –parte hartzaileek baimena emango dute datuok tratatzeko eta argitaratzeko– «Laguntzak eta Diru-Laguntzak Kultura Ondarea» fitxategian sartuko dira. Kultura Ondarearen Zuzendaritza izango da fitxategiaren arduraduna. Hala nahi izanez gero, datuok eskuratu, zuzendu, ezeztatu eta datuoi aurka egiteko eskubideez baliatu ahalko da, horretarako Hezkuntza, Hizkuntza Politika eta Kultura Sailaren Araubide Juridikoaren eta Zerbitzuen Zuzendaritzari idatzi bat bidalita (Donostia kalea 1, 01010 Vitoria-Gasteiz).\nAgindu honen aurka, interesdunek aukerako berraztertze-errekurtsoa jar diezaiokete Hezkuntza, Politika Hizkuntza eta Kulturako sailburuari (Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 116. artikulua), hilabeteko epean, Euskal Herriko Agintaritzaren Aldizkarian argitaratu eta hurrengo egunetik aurrera, edo, bestela, zuzenean administrazioarekiko auzi-errekurtsoa jar dezake Euskal Autonomia Erkidegoko Auzitegi Nagusian, Administrazioarekiko Auzietako Salan, bi hilabeteko epean, agindu hau Euskal Herriko Agintaritzaren Aldizkarian argitaratu eta hurrengo egunetik aurrera.\nMATERIAL ARKEOLOGIKOAK EDOTA PALEONTOLOGIKOAK TRATATZEKO, INBENTARIATZEKO ETA ENTREGATZEKO ARGIBIDEAK\n1.– Materialaren tratamendua, siglatu aurretik.\nMaterialek dagokien tratamendua izango dute, haien izaera, tipologia eta kontserbazio-egoeraren arabera. Alde horretatik, tratamenduen alorrean lehentasuna emango zaio prebentziozko kontserbazioari, ikerketa eta zabalkunde beharrizanen aurretik.\nMateriala entregatu aurretik kontserbazio-tratamendu sendagarririk eduki ez badu ere, prebentziozko kontserbazio-arau berariazkoren bati jarraitu bazaio, landutako protokoloa azalduko da txosten batean, materiala eta inbentarioarekin batera gordailu-zentroan entregatuko dena.\nEra berean, materialak zaharberritze-lantegiren batean tratamendurik jaso badu, tratamendu horri buruzko txosten teknikoa entregatu beharko da, materialarekin batera aurkezten den dokumentazioari erantsita.\nOro har, materialek zuzenean eramango dute sigla erantsita, salbu eta haren izaera, neurria edo kontserbazio egoera txarra dela-eta ezinezkoa bada edo komeni ez bada. Kasu horietan, banaka sartu diren edukiontzietan (poltsa edo kutxa) jarriko da sigla.\nSigla kentzeko modukoa izango da eta «sandwich» erara jarriko da, alegia, gainjarritako hiru geruzaren bitartez (finkatzailea/sigla/finkatzailea), betiere gai eta prozedura itzulgarriak erabiliz.\nXedea da siglak zalantzarik gabe identifika ditzala pieza bakoitza eta haren jatorrizko testuingurua, erregistro estratigrafikoa egiteko aukeratu den sistemari jarraikiz. Horretarako, behar-beharrezkoa da irizpide sistematiko bat, aukeratutako metodologiarekin bat datorrena, erabiltzea, eta, oroz gainetik, sigla argi eta garbi irakurtzeko moduan jartzea.\nZuzenean erantsita jartzen den sigla piezaren azaleko toki ez-nabarmen batean ipiniko da, inoiz ere ez haustura-guneetan.\nAztarnategi bakoitza identifikatuko duen sigla edo kodea Kultura Ondarearen Zentroak aldez aurretik emandakoa izango da, Euskal Autonomia Erkidegoko material arkeologiko eta paleontologikoei buruzko Arautegiak ezarritako prozedurarekin bat (urriaren 5eko 341/1999 Dekretua, Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzkoa).\nSiglak, oro har, honako datu hauei buruzko informazioa jasoko du, eta hemen adierazitako hurrenkeran:\n– Aztarnategiaren sigla edo kode identifikagarria.\n– Esku-hartzearen urtea (azken bi digituak bakarrik ere erabil daitezke, baldin eta horrekin nahasmendurik sortzen ez bada aztarnategi bereko iragan mendeko beste materialen urtearekin).\n– Unitate estratigrafikoa.\n– Piezaren erregistro-zenbakia. Elkarren hurreneko zenbakiak izango dira, 1etik abiatuta. Hurrenkera berriz abia daiteke unitate estratigrafiko bakoitzarekin, edo koadro, azal edo maila bakoitzarekin, betiere siglaren testu osoa beste piezetan errepikatzen ez bada.\nUnitate estratigrafikoa ez beste erreferentziaren batean oinarritutako erregistro edo kokatze sistemak erabiltzen dituzten esku-hartzeen kasuan (Harris ez beste sistemak), unitate estratigrafikoaren tokian kasuan kasuko erregistro-sistemak pieza kokatzeko darabiltzan datuak sartuko dira siglan; esaterako, koadroa, tailua edo erditailua edo azala, eta Z koordenatua.\nSiglaren osagai horien artean puntuak, barrak, marrak... erabili behar dira. Marka horiek erabiltzeko irizpidea sistematikoki aplikatuko da esku-hartze edota aztarnategi bereko material guztietan, eta horien azalpena materialak entregatzeko unean aurkezten den dokumentazioan jarriko da.\nGordailu-zentroetako arduradunek uste badute sigla piezaren toki desegoki batean jarri dela, ez dela ondo irakurtzen, ez dela irizpide sistematikorik erabili edota materiala ez dela behar bezala identifikatu, sigla zuzentzeko eskatu ahal izango dute.\n3.– Materiala antolatzea.\nMateriala, lehenengo eta behin, bere izaeraren arabera antolatu eta banatuko da, Inbentarioko Material generikoa eta Material espezifikoa eremuetan esleitu zaion balioari jarraikiz; alegia, edukiontzi ezberdinetan jarriko dira hezurrak (banatu egingo dira: fauna, giza-hondakinak eta hezur-industriak), maskorrak, zeramika, metala, harria, ikatza, haziak, ohiala, jalkinak...\nMaterial-mota bakoitza haren jatorrizko testuinguru estratigrafikoaren arabera antolatuko da: unitate estratigrafikoa, maila, fasea edo garaia; eta koadro edo azalaren arabera, baldin eta ikerketa amaitzeke egoteagatik pieza bakoitzari mailarik oraindik esleitu ez bazaio.\nZaharberritze-tratamenduak eduki dituzten materialak banatu egingo dira beste materialetatik, eta egindako tratamenduei buruzko txosten teknikoekin batera entregatuko dira.\n4.– Materiala antolatzea gordailu-zentroan entregatzeko, inbentarioa egin eta gero.\nMateriala era egokian antolatuta eta identifikatuta egongo da, eta enbalaje-sistema egokiz prestatuko da, gordailu-zentrorainoko bidean kalterik izateko arriskua ekiditeko edo gutxitzeko. Ahal dela, materialak ondo itxitako polietilenozko poltsa garden ixtekodunetan gordeko dira, neurriagatik horrelako poltsetan kabitzen badira, behintzat. Gordailu-zentroak uko egin ahal izango dio materialak jasotzeari, apurtutako bilgarrietan, desitxuratutakoetan edota behar bezalako ziurtasunik manipulatuak izateko eskaintzen ez dutenetan garraiatzen badira, eta ez ditu onartuko egoera hori konpondu artean.\nMaterialak gordetzen dituzten poltsak kutxetan sartuko dira, hau da, edukiaren bolumena, pisua eta izaera kontuan hartuta garraiatzean eta manipulatzean behar adinako sendotasuna duten kutxetan. Deformazioei eta urratuei aurre egiteko erresistentzia handia duen uhin-kartoizkoa izan daiteke, baina, ahal dela, material plastikozkoa izango da (polipropileno, polietileno), estalki batekin, eskuz manipulatu ahal izateko neurrikoa, ahal izanez gero 40 x 25 x 20 cm inguruko neurrikoa eta 10 kg-tik beherakoa. Pieza oso hauskorrak edukiontzi zurrunetan joango dira, garraiobidean edukiontzi barruan ez mugitzeko moduan kokatuak. Gordailatu beharreko kutxen edo piezen kopurua, bolumena edo pisua dela-eta eskuz manipulatzea eta garraiatzea zaila denean, komeni da paletetan entregatzea, zama guztia polietileno bilkorrezko xafla batez lotua.\nEdukiontzi guztiek (kutxa nagusiak, bigarren mailako kutxak, poltsak, plastikoz bildutako materialak, eta abar) kanpotik ikusteko moduko errotulazio edo etiketatzea eramango dute, haien edukia argi eta arazorik gabe identifikatzeko. Identifikazio horrek honako datu hauek bilduko ditu: aztarnategiaren izena, esku-hartzearen urtea, materialaren izaera, tipologia, jatorrizko testuingurua (unitatea, azala/taila, maila, koadroa...), eta erregistro-sigla edo zenbakia, piezak banakako edukiontzietan sartu direnean. Materialak banatuta eta erregistro-zenbakiaren arabera korrelatiboki antolatuta daudenean, kutxa edo poltsa bakoitzak gordetzen duen hasierako erregistro-zenbakia eta azkenekoa adieraziko dira.\nMaterialak gordetzen dituzten kutxak edo «fardelak» kanpoaldetik etiketatzeaz edo errotulatzeaz gainera, kutxa bakoitzaren barruan dauden azpiontziak ere identifikatuko dira. Inbentarioan, «Kutxa Erreferentzia» izeneko eremuan, pieza bakoitza gordetzen duen kutxaren eta azpiontziaren zenbakia adieraziko da, halako moduan non, sistema hau erabiliz gero, poltsaren errotuluaren kode berberak balio ahal izango du fitxan deskribatutako piezak kokatzeko kode identifikagarri moduan.\nHona adibide bat sistema ongi ulertzeko:\n01/23 kutxa (1 zenbakiko kutxa, bilduma osatzen duten 23en artetik). Kutxa identifikatzen duten digituen kopuruak guztira zenbat kutxa dauden adierazten du; kopurua ehunetik gorakoa bada, hiru digitu erabiliko dira gutxienez. Komeni da bi, hiru edo lau digituko zenbakiak erabiltzea, kutxa-kopuru osoaren arabera, eremu honi jarraikiz erregistroak antolatzean operatiboagoa delako «001» karaktere-katea, «1» katea baino.\nAdibideari jarraituz, 01 kutxa horren barruko poltsa edo azpikutxak identifikatzeko 01/001, 01/002, 01/003... erabiliko ditugu. Lehendabiziko bi digituek kutxa «nagusia» zein den adierazten dute; hurrengo hiru digituek horren barruko polsa/azpikutxa zein den.\nEtiketa edo errotulu guztiak argiak eta erraz irakurtzeko modukoak izango dira; ahal dela ordenagailuz editatu eta inprimatuko dira, edo errotulagailu elektronikoen bidez. Hori ezinezkoa bada, besterik ezean, eskuz idatziko dira, argiro, irakurtzeko moduko trazoa duen errotuladore ezabaezinaz.\n5.– Materialak inbentariatzea.\nHorretarako berariaz Euskal Kultura Ondarearen Zentroak sortutako txantiloi-fitxategia erabiliko da materialen inbentarioa egiteko, eskatzaileak hala eskatuta. Adibide gisako txantiloi-fitxategi bat egongo da eskuragarri Egoitza Elektronikoan, hain zuzen ere, Agindu honetako 8.3 artikuluan adierazten den helbidean.\nMaterialaren tratamendua banaka egingo da, eta erregistro bat sortuko da piezako. Erregistro berean jaso ahal izango dira izaera, genero edo tipologia bera duten pieza-loteak, baldin eta euren zatikatzea dela-eta deskribapena erregistro desberdinetan jasotzeko moduko garrantziarik ez badute.\nInbentarioko erregistro edo fitxa berean inbentariatutako pieza edo pieza-multzo bakoitzari buruzko datuak honako eremu-egitura eta datu-formatuaren arabera sartuko dira:\nKatalogatutako piezari eta bere testuinguruari buruzko datuak:\nSigla (pieza edo piezen sigla osoa).\nEstratigrafia-kokapena (alegia, maila; UE;...).\nX koordenatua (zenbakizko formatua).\nY koordenatua (zenbakizko formatua).\nZ koordenatua (zenbakizko formatua).\nZati kopurua (zenbakizko formatua).\nFormari buruzko zehaztasunak.\nPiezaren deskripzioa (adibidez: loro-moko berana, TSH Hispanikoa 35 ertz-zatia).\nEgoera (osoa, zati bat, profila).\nKronologiari buruzko gehigarrizko datuak.\nDeskribapen morfologikoa/anatomikoa (glosategia).\nKontserbazioari eta gordailatzeari buruzko datuak:\nZaharberritua (bai, ez).\nKontserbazioa (ona, tartekoa, txarra).\nZaharberritua izateko premia (txikia, bitartekoa, handia).\nPiezaren dokumentazioari buruzko erreferentziak.\nBibliografia (katalogatutako piezaren irudi argitaratuen bibliografia erreferentzia osoa).\n6.– Dokumentazio grafikoa.\nDokumentazio grafiko osoa euskarri digitalean jasoko da, marrazkia edo argazkia egiteko erabilitako metodoa edozein dela ere.\nZeramikak eta harriak ohiko moldeen arabera irudikatuko dira. Marrazkia eskala grafikoarekin batera aurkeztuko da, eta irudikatutako piezaren sigla jarriko da.\nArgazkiak eskala grafiko batez lagunduko dira, eta gutxienez 300 ppp-ko bereizmena izango dute. Argazkien hartualdia, kalitatea eta neurria argitalpen zientifikoetarako erabili ohi direnak izango dira.\nDokumentu grafikoak gordetzen dituen fitxategiaren izenak beti eramango du zerrendan dokumentuari esleituriko zenbakia, marratxo batez banaturik fitxategiaren izena osatzen duten gainerako karaktereen katetik.\nDokumentuak modu korrelatiboan zenbakituko dira, alde batera utzita pieza bat modu batean baino gehiagotan ager daitekeela dokumentu ezberdinetan. Dokumentu grafikoen zerrenda bat egingo da taula moduan, adibidearen ereduari jarraituz honako datu hauek jasotzeko.\nZerrenda erantsiko da diru-laguntza justifikatzeko aurkeztu behar den txostenean.\n7.– Materialak eta haien inbentarioa gordailu zentroan entregatzea.\nMaterialak 341/1999 Dekretuko 13. artikuluan ezarritakoaren arabera entregatuko dira, aztarnategiari eta esku-hartzeari buruzko honako dokumentu hauekin batera:\n– Aztarnategiaren kokalekuaren mapa, 1:5000 eskalan, edo eskala txikiago batean, materiala aztarnategiaren lehenengo esku-hartzetik edo esku-hartze bakarretik baldin badator, esku-hartzearen mugaketa markatuta; prospekzioen kasuan, kata, material eta egituren kokalekuak adierazi behar dira.\n– Esku-hartzearen edo kanpainaren emaitzei buruzko atariko txostena.\n– Materialen inbentarioa, Euskal Kultura Ondarearen Zentroak inbentarioa egiteko eskuratzen duen fitxategian jasota.\n– Egindako kontserbazio edo zaharberritze tratamenduei buruzko fitxen edo txostenen kopiak.\n– Inbentariatze eta siglatze lanetan erabilitako irizpideak jasoko dituen fitxa teknikoa, batez ere inbentario edo erregistro zenbakiari dagokionez, eta entregatutako materialen inguruan adierazi nahi den beste edozein argibide.\n80.000 euro material arkeologiko eta paleontologikoaren inbentarioa egiteko. (2015-10-13(e)ko Kontseiluan hartutako erabakiaren laburpena)


Horrela ez… | Nahiaetaezina\n← Nahiak egi bihurtzen direnean… irribarre amaitezina\nGauzak ez dira horrela egiten. Beno ez, barkatu. Gauzak ez dira horrela egin behar.\nEdozein harremanetan, edozein lan, proiektu, amets edo ordu pare bateko ligean, denek, alde guztiek eman behar dute zerbait… Beno ez, barkatu. Alde guztiek eman behar dute zerbait positiboa.\nEta ez, ez du balio batek aurrera pauso bat ematean besteak ostikoa potrotan eman edo oina zapaltzeak berriro atzerantz eraman dezan… Beno ez, barkatu. Ez du balio, baldin eta helburu komun bat baldin badago… A, edo bai, balio lezake ustezko helburu hori… nola zen… “usteak erdia ustel”… bai, horixe… ustezko helburu hori… gezur ustela bada.\nEgin dezagun aurrera, eta ostikoa ematen badigute atzera bueltatu beharrean, oreka errekuperatu eta gure toki berria har dezagun.\nEta ez… gauzak ez dira horrela egiten… Beno ez, barkatu. Dirudienez, guri dagokigunean, gauzak horrela egiten dira…


Derioko Udala - Derioko Udalak astelehenean irekiko du denda, ostalariza eta zerbitzuei zuzendutako erosketa-bonuen kanpainara atxikitzeko epea\nDerioko Udalak astelehenean irekiko du denda, ostalariza eta zerbitzuei zuzendutako erosketa-bonuen kanpainara atxikitzeko epea\nPandemiaren ondorioz asko izan dira eta izaten ari dira asteetan zehar ateak ixtera behartuta ikusi diren establezimenduak eta oraindik, honen eraginak pairatzen ari diren bizilagunak. Covid-19 birusaren bigarren olatuaren hedapena geldiarazteko hartutako azken neurrien ondorioz, jarduera komertzialak eta ekonomikoak behera egin du. Hori dela eta, merkataritza-, ostalaritza- eta enpresen jarduera sustatzeko xedez, Derioko Udalak erosketa bono kanpaina berri bat abiarazi du eta horretarako 27.410 euro bideratuko ditu.\nHorrela, hurrengo egunetan zehar, 18 urtetik gorako derioztarrek 5 euroko bonoa jasoko dute euren etxebizitzetan kanpainara atxikitzen diren komertzio, ostalari eta zerbitzuetan gastatzeko, azaroaren 30 eta urtarrilaren 5 artean xahutzeko aukera izango da. Bono bakarra aurkeztuz gero, erosketa, gutxienez 5 eurokoa izan beharko da eta 2 bono aurkezten badira, erosketa 10 eurokoa izan beharko da gutxienez. Gehienez bi bono aurkeztu ahal izango dira.\nKanpainara atxikitzeko, komertzio, ostalari eta zerbitzuek azaroaren 16tik 20ra eman beharko dute izena Udaletxean bertan, Herritarren Arreta Zerbitzuan (GERTUAN). Behin kanpaina hasita, 4 egun izango dituzte bonoak udaletxean aurkezteko: abenduaren 15ean eta 29an eta urtarrilaren 15ean eta 29an.\n“Udaletik gue laguntza eskaini nahi diegu. Ahal dugun neurrian familia derioztarren ekonomia arindu nahi dugu, eta era berean, pandemia gogor kolpatzen ari den establezimendu txikiei likidezia eta bizia eman” baieztatu du Esther Apraiz Derioko alkateak. “Orain, inoiz baino gehiago, guztion artean, tokiko komertziori eta ostalaritzari bultzada bat eman behar diogu, bertan kontsumituz. Derioko dendetan, eta irekitzen dutenean, gure taberna eta jatetxeetan kontsumitu behar dugu, non kalitatea, tratu pertsonalizatua eta profesionaltasuna eskaintzen diguten” gehitu du.\nGutuna eta galderak (PDF 89KB)\nI Erankisna (PDF 114KB)\nAtxikitako saltokien zerrenda (PDF 73KB)\nOinarriak (PDF 156KB)


Kopa biak etxekoendako - Soraluze - Plaentxia.eus\nKopa biak etxekoendako\nUbane Madera 2019-06-10 10:45\nOnintza Ibartzabal Euskadiko Koparekin. Argazkiak: Iraitz Ibartzabal.\nAsteburu borobila egin du Bergarako Burdinola hockey taldeak, irabazteko zegoen dena irabazi du-eta zapatuan zein domekan: alebin mailako Euskadiko Kopa eta nesken mailako Euskadiko Kopa. Soraluzetar dezente izan zen Labegaraietan ikusle, Onintza Ibartzabal jokalari soraluzetarra animatzeaz aparte, irailean txapelketetan lehiatzeko taldea sortzeko lanetan dihardute-eta: Marras Eroak.\nEuskadiko kopako final biak irabazi dituzte Bergarako Burdinola taldeko jokalariek pasa berri den asteburuan: alebin misto mailakoa eta senior femenino mailakoa.\nAlebin mailan zapatuan jokatu zituzten sailkapen partiduak, hiru; eta hirutik bi irabazita eta bat berdinduta ailegatu ziren finalera Burdinolakoak, tartean Onintza Ibartzabal soraluzetarra. Eta finaletan, alebinetan 7-9 irabazi zuten, eta nesken senior mailan, berriz, 3-1.\nEmaitza horiekin, zela ez, “denak oso pozik eta demaseko ilusioarekin” daudela kontatu du Iraitz Ibartzabalek, Onintza jokalariaren aitak eta Soraluzen hockeyarekiko zaletasuna sortzen, bultzatzen eta lantzen diharduen entrenatzaileak.\nSoraluzen taldea sortzeko asmoa\nIldo beretik, kontatu duenez, Soraluzeko jende asko bertaratu zen partiduak ikustera, “ikusteko zelako maila dagoen eta zela jokatzen den, ze espero dugu sortzear gauden kluba irailean txapelketan egotea”, esplikatu du.\nIzan ere, joan den otsailaz geroztik dabiltza Soraluzen hockey eta patinaje entrenamenduak egiten 50 bat umerekin eta beste 11-12 bat heldurekin. Dagoeneko, badituzte lau ekipo : hasierako taldea, benjamin, alebin eta senior mailakoak. Marras Eroak izen orokorra ipinita, soraluzetarren asmoa da datorren irailetik aurrera Soraluzeko taldea ofizialki eratzea, lehiaketetan parte hartu ahal izateko.\nOraingoz, baina, Burdinola taldea eta bertako Onintza Ibartzabal dira hockey-an erreferente soraluzetarrendako. Eta topera dabiltza bata zein bestea; izan ere, asteburuan Bergara Hiria txapelketa jokatuko du Ibartzabalek Burdinolarekin, eta hilabete amaieran, Euskal Selekzioarekin lehiatuko da.


2020-01-15 - Goierriko Hitza : Goierriko Hitza\n2019ko Beasain Challengeko sariak banatuko dituzte larunbatean\nIker Urteaga, Jose Mari Martin, Aitor Mujika, David Gutierrez eta Amaia Barandiaran korrikalariek hartu zuten parte iaz, Beasainen antolatutako proba guztietan.\nJaione Apalategi izendatu dute Oteiza fundazioko presidente\nOteiza fundazioaren gidaritzan hartuko du irakasle eta ikerlari ataundarrak. Patronatua sortu zenetik da kide, eta orain, Rafael Moneok utzitako lekukoa hartu du.\nHerriko artisten erakustoki\nJon Zumalakarregi gazte ormaiztegiarrak lau margolan jarri ditu eraskugai gizarte etxeko tabernan. Otsailaren 2ra arte egongo dira ikusgai. Irailean ireki zuten Ormaiztegiko erakusketa txokoa\n«Zarata ateratzea ongi dago, filmak interesa sortzen jarraitzeko»\nMoriarti Films ekoiztetxearen 'La trinchera infinita' lan berriak pelikularik onenaren Forqué Saria jaso du. Goya sarien aurrekari bada ere, ezustean harrapatu du ordiziarra, eta Almodovarren eta Amenabarren filmak jotzen ditu faborito.\nAtaunen hasiko da Emakumeen Master Cup txapelketa handiena\nBinakako Txapelketa Auzoeta kiroldegian hasiko da, larunbateko jaialdiarekin. Bost partida jokatukodituzte, hiru mailatan. 94 pilotarik eman dute izena, inoizko gehienek\nSegurako Txoritegik aurkeztu du Taldekako finalerako hautagaitza\nAsteburuan hasi da Gipuzkoako Taldekako Bola Txapelketa. Txoritegik bigarren egin du Urnietako saioan, eta Danantzakok hirugarren Legazpikoan. Igandean dute hurrengo hitzordua.\nLegazpiko ezpata-dantzariak, telebistan\nETBko Gure Kasa telebista saioak dantzaren inguruko saioa egin du, eta Legazpiko Korosti eta Sustraiak dantza taldeetako kideak gonbidatu dituzte, ezpata-dantza egitera.\n'Agur Etxebeste' filma ikusteko sarrerak salgai daude\nIgandean eskainiko dute Asier Altuna eta Telmo Esnalen filma, Legorretako Herri Antzokian. Egileekin berriketan aritzeko aukera izango da.\n'Yo soy Bisutex' lehiaketako bi sarietako bat eskuratu du. Horri esker, Madrilgo nazioarteko bisuteria eta osagarri ferian bere poltsak erakutsi ahal izango ditu\nTxerria hiltzen zenekoa\nGaur egun ia pentsaezina den arren, duela 15 urte etxeetan artean txerria hiltzen zuten; eta prentsan agertu zitekeen argazki erreportajea. Etxebizitzak ere ehunka eraikitzen ziren 2005ean


Uberan - Euskal Idazleen Elkartea - "Sortzaile barnekoia naiz, neure bideari atxikitakoa"\n"Sortzaile barnekoia naiz, neure bideari atxikitakoa"\nAmaia Iturbiderekin solaseanOstirala, 2015-07-03\nAmaia Iturbide (Bilbo, 1961) idazle oparoa dugu. Euskal Filologiako ikasketak egin eta ondoren irakasle gisa jardun du. Narrazioan eta poesian argitaratu ditu lan gehien, hala ere, margolaria ere bada, eta arteen arteko zubiez artikulu eta liburuak idatzi ditu. Iaz, hain zuzen, sormeneko hainbat alor bateratzen zituzten bi liburu plazaratu zituen, Entseiukarrean izenekoa bata, eta Ikuspuntuak izeneko artikulu-bilduma bestea. Horien bueltan galdetu diogu, eta poesia eta artea ere hartu ditugu hizpide elkarrizketa honetan.\nAzken 30 urtean idatzitako artikuluak bildu dituzu Ikuspuntuak liburuan. Zer behar edo asmotatik sortu zen hori egiteko ideia?\nLiburu hau 30 urtez idatzitako artikuluen lagin zabala da. Batzuk argitaratuta zeuden zenbait egunkari zein aldizkaritan (irratirako prestatutako batzuk ere tartean daudelarik) eta beste batzuk, berriz, argitaragabe. Beraz, guztia nahiko sakabanatuta zegoen. Nire asmoa dena biltzea eta egituratzea izan da, corpus bat osatzea. Honetaz gain, euskal kulturari buruzko gaiak kultur mapa unibertsal horretan kokatu nahi izan ditut, plangintza horren partaide izan daitezen (azalerako pintatu dudan Amets kosmologiko baterantz pinturak hein handi batean horretaz ere badihardu, zabala eta anitza den egitasmo komun horretaz).\nPozik zaude emaitzarekin? Zer opa diozu liburuari?\nBai, pozik nago, dena ordenatuta egotean beste era batez irakurtzen baita guztia, adibidez, gai desberdinen bilakaera zertan den antzemateko balio dezake edo zein arlori ematen zaien garrantzia ikusteko. Liburu honek bete dezakeen paperari buruz, benetan interesarekin irakurriko duen irakurle batzuengana heltzea gustatuko litzaidake. Kopuru handia ez izatea ez zait axola.\nAskotariko gaiak lantzen dituzte artikuluek, zenbait ardatzen bueltan betiere: literatura, arte bisualak, kultura… Zeuren interes-guneen antologia bat da?\nBai, halaxe da. Hor, besteak beste, arteaz, poesiaz, literaturaz, filosofiaz, historiaz, mitologiaz edo zientziaz aritzen naiz. Itzulpen lanak ere gogora ekarri ditut.\nArteari dagokionean, arteak ustekabea sorraraztea izan behar du helburu, ikuslea harritu eta bere barnealdea antzaldatzea, iraultzea, bide berriak eta jorratu gabeak seinalatzea. Artea sentsazioak igortzean datza eta ulertu baino gehiago sentitu behar da. Honetaz gain, arte orok gizakia du helburu eta, gauzak horrela, gizakiaren barne muinak eta ametsak islatzen ditu. Artea giza pentsamenduarekin batera aldatuz doa eta haren bitartez jakiten dugu aurrerabideen berri.\nPoesiari begira, poesia errealitate absolutua da. Honetaz gain, poesiak ezaugarri bereziak ditu bakan eta bakar bihurtzen dutenak, adibidez, bizitzarekin harreman zuzena edukitzea (sakon-sakoneko esperientzia), sormen erabatekoa izatea (poesian gauzak ez dira asmatzen, sortzen baizik) eta kontzientzia poetikoa (errealitatearekiko konpromisoa eta jarrera etikoa) suspertzea. Poesia beti beste leku baterantz abiatzen da, are gehiago esango nuke, poesia beti bestea da (beste ikuspegi bat, esateko edo adierazteko beste modu bat, dagoenaz landako beste irakurketa bat, ohikoaz at dagoen beste hizkuntza bat, pentsatzeko beste era bat, bizitzeko beste estilo bat), horregatik poesiak mundu honetan beste mundu bat egon dadin saiatzea helburu nagusia duenez, bide alternatibo bezain erabatekotzat har daiteke. Poesiak beti bi ezaugarri hauek eduki behar ditu: bizitzaren ifrentzua argitzeko balio izatea eta etxe bat eraikitzea edo, bestela esanda, barnekoitasuna eta espiritualtasuna landu beharra dauka. Bestaldetik, sedukzioaren kontua ere hortxe dago.\nLiteraturari dagokionean, literatura fikzioaren artea da, non fikzioaren bitartez egia batzuetara iritsi ahal den. Honetaz gain, literaturari gizakiaren barnea eta honen konportamenduak ezagutzeko tresna ezin baliagarria deritzot. Bizitzari zerbait falta zaionean hurbiltzen da norbait literaturara eta denok nahitaez bizitzan mugatuta gaudenez, literatura lokarri horiek eten eta askatasun esparrua bihurtzen da.\nFilosofia, historia eta mitologiari begira, zientziarekin batera (honen maila berean) gaurko gizartera hurbiltzeko daudela esango nuke, elkarren osagarri (eta ez elkarren aurkari dihardutela, nahiz eta irizpideetan ez datozen bat sarritan).\nHonetaz landa eta ikusi ahal izan duzunez, itzulpengintzari tarte bat eskaini diot. Gaurko mundu globalizatuan egoteko, beste kultura batzuekin harremanak edukitzeko itzulpengintzari ezinbestekoa deritzot. Batzuetan itzultzen aritzen naizenez, badakit itzultzeak berak arazo interesgarriak planteatzen dituela.\nBestaldetik, arte bisualak azpimarratzen dituzu. Sortzaile bisuala naiz irudiak eragin handia baitu niregan, beraz, ez da harritzekoa nire arreta haiekikoa.\nArtista eta idazle askoren lana jorratzen duzu artikuluetan. Horien lana aldarrikatzeko bide bat da liburu hau?\nHein batean bai, ez dut ukatuko, nire gustuak dauzkat. Gainera, ikusi ahal duzunez, egile batzuk behin baino gehiagotan agertzen dira (Juan Mari Lekuona, Gandiaga, Lauaxeta, Eduardo Txillida). Lekuonak, Gandiagak eta Lauaxetak estetikoki gauzak erakutsi dizkidate eta ikuspegiak seinalatu. Eduardo Txillidari dagokionez, bere artelanak hor dirau beti bezain eder eta goi mailako.\nPrentsan ez al dago gisa horretako artikuluetarako tokirik?\nPrentsa ere hor dago, noski, baina prentsan espazioak agintzen du eta, beraz, beste mota bateko artikuluak izaten dira, sintetikoagoak nahitaez.\nIdazle oparoa zara, hala ere, badut inpresioa ohiko bilgune eta plazetatik nahiko urruti ibiltzen zarela. Zergatik hautu hori\nSortzaile barnekoia naiz, neure bideari atxikitakoa, beraz, oraingo eta inguruko kontuak distantziaz antzeman eta neurtzen ditut. Gauza erraz, bat-bateko eta azkarrak ez zaizkit gustatzen eta badirudi gaurko sormen arlo batzuetan irizpide horiek nagusitzen ari direla. Merkatutik kanpo nabil.\nItzul gaitezen artearen eta literaturaren arteko zubietara. Iaz horri buruzko beste liburu bat argitaratu zenuen, Entseiukarrean. Gaia artikuluetan baino modu sakonagoan jorratu nahi zenuen?\nEntseiukarrean: Artea & Poesia & Literatura saiakeran, nahiz eta hor abar eta bide asko egon eta hainbat egile ageri, izenburuak dioen bezalaxe gai monografikoa da, artikuluetan, berriz, denetarikoak izaten dira. Adjektiboa ez da sakonagoa izatea, artikulu labur bat orrialde askotako saiakera bat bezain sakona izan daitekeelako, desberdintasuna erredaktatzeko moduan legoke (saiakeran adibide gehiago jartzen dira) eta baita planteamenduetan ere (artikuluetan aukeraketa zorrotzagoa egoten da).\nGainera Entseiukarrean (eta hau, batez ere, euskal literaturari begira diot) ondorio orokor batzuetara iritsi nahi nuen, gure esparruari argi pixka bat eman. Adibidez, Ramon Saizarbitoria hobeto ulertuko dugu Hopper aipatzen badugu, Aurelio Arteta ikusita Kirmen Uriberen paisaia literarioa osoagoa gertatuko zaigu edota Anjel Lertxundiren egitasmoak nondik norakoak diren igartzeko moduak izango ditugu Escudero eta Claudio Rodríguez, Txopitea eta Beorlegirengana hurbilduz gero. Bernardo Atxagari sentsibilitatea arte mundutik ere datorkiola frogatzen digute bai Groenlandiako lezioa-k, bai hainbat sortzaileren gainean han-hemenka idatzitako testu eta poemek.\nArgitaratu dituzun azken bi liburuak saiakeraren arlokoak dira. Hala ere, 2013an kontakizun-bilduma bat plazaratu zenuen eta poesian ere ibilia zara. Zer ematen dizu genero bakoitzak? Fikziora edo poesiara itzuliko zara laster?\nPoesiak barnealdea lantzeko abagunea luzatzen dit, narrazioek gauzak kontatzekoa. Saiakera azterketak egiteko dago. Itzulpenei begira, beste idazle batzuen lanak ez ezik, nireak ere itzultzen ditut. Izan ere, nik neure aldetik nire poemen gaztelerazko itzulpenak sarritan egin ditut neure burua ulertzeko gaztelera ere behar dudalako eta baita neure burua euskal munduan kokatzeko.\nBigarren galderari erantzunez, narratiban eta saiakeran noizbehinka aritzen naiz, poesian, berriz, ia beti.\nArteei buruzko hausnarketak ba al dauka eraginik zeure literaturan?\nArtea nire sormenaren zutabea da. Nire poema eta narrazioetan artea nonahi dago (eskulturak maiz agertzen dira, baita instalazioak eta bestelako ekimen artistikoak ere). Pintoreei buruz aritzen naiz askotan eta, are gehiago esango dut, nire poema batzuk pinturak dira eta nire narrazioen zenbait puska, berriz, pasarte eta orrialde pintatuak. Izan ere, idatzi ez ezik, pintatu ere egiten dut, nahiz eta erakusketarik ez egin (horretan ere barnekoi) niretzat idaztea eta pintatzea ia gauza bera delako.\nArteari buruzko planteamenduei begira, gaur egun artea (orokorrean hitz eginda) inteligentzia emozionalean edo enpatian oinarritzen da. Ados nago sedukzioa edo erakargarritasuna oinarritzat duen jarrera horrekin, baina ikuslearen ahalegina eta inplikazioa eskatzen dituen artearen aldekoa ere banaiz, deszifratu behar den artea gogoko dut. Sorkuntza artistikoa ikertzeko orduan ikuspegi ikonografikoa eta ikonologikoa batzen dituen bidea dago. Eta hau guztia diot artea ikuskizun modura hartzeaz gain (bere enpatia eta sedukzio guztiarekin), kultura jasotzea helburu daukanari ere interesgarria deritzodalako (hau da, ikuspegi ikonografikoan zein ikonologikoan oinarritutako arte lanari). Agian horregatik gustatzen zait bai Nikolas Lekuonaren, bai Eduardo Txillidaren artea.\nUne honetan ba al daukazu proiekturik eskuartean?\nNarrazio liburu bat idatzita daukat, poeta batzuen poemak itzultzen dihardut, poesian nabil, baina, batez ere, pinturan murgilduta nago.\nJorratzen ditudan alor guztiak (poesia, narrazioak, saiakera, itzulpengintza eta pintura) nire sormena alderik alde zeharkatzen duen eta azpi ibaitzat daukadan sinbolismoari begira daudela hein handi batean argitu nahi nuke. Esanahietan sakontzea xede dut, nahiz eta jakin sinbolismoak duen izaera enigmatikoagatik batzuetan ulertua ez den. Eta sinbolismoan nabilenez (eta ohartuko zinenez), poesia eta literatura kontuez gain, musika eta erlijio gaiak ere ardura zaizkit.\nMusika dela-eta, sinbolismoan garrantzitsua da soinuek, hotsek eta hauen oihartzunek beste mundu bateraino garamatzatelako, espirituala eta misteriotsua den munduraino. Erlijioari dagokionez, gogoratu “erlijio” hitza “religare”-tik datorrela eta “batu” esan nahi duela eta ikuspegi hau sinbolismoarekin estu-esturik doala.\nAzkenik, sinbolismoarekin pintura abstraktuarekin gertatzen dena suertatzen dela askotan gogoratu nahi nuke, hau da, ez dela nahiko ulertua izaten.\nArtea nire sormenaren zutabea da. Nire poema eta narrazioetan artea nonahi dago\nJorratzen ditudan alor guztiak nire sormena alderik alde zeharkatzen duen eta azpi ibaitzat daukadan sinbolismoari begira daude\nBenetan interesarekin irakurriko duen irakurle batzuengana heltzea gustatuko litzaidake, kopuru handia ez izatea ez zait axola\nGauza erraz, bat-bateko eta azkarrak ez zaizkit gustatzen eta badirudi gaurko sormen arlo batzuetan irizpide horiek nagusitzen ari direla


CAF-Elhuyar sarien merezimendu-saria jaso du Iñaki Azkunek | danbolin\nCAF-Elhuyar sariak banatu zituzten atzo arratsaldean Donostiako Tabakalerako Kutxa Kultur Plazan. Elhuyar Fundazioaren patronatuak CAF-Elhuyar merezimendu-saria ematen du, euskaren normalizazioan eta zientzia eta teknologiaren dibulgazioan nabarmendu diren pertsonak omentzeko helburuarekin.\nAurten, Elhuyarren 50. urteurrena izanik, patronatuak Elhuyarren sortzaileei egin die aitortza. Iñaki Azkune Mendia zestoarrak jaso zuen aitortza beste sortzaileekin batera: Felix Azpiroz Arrillaga, Juanjo Gabiña Carrera, Jesus Mari Goñi Zabala, Andoni Sagarna Izagirre eta Mikel Zalbide Elustondorekin. Luis Mari Bandres Unanueren alargun Maite Moneok eta Kepa Zalbide Elustondoren alaba Uxue Zalbide ere bertan izan ziren.\nIñaki Azkunerekin hitz egiteko aukera izan du Danbolinek. Azkunek azaldu du apirilaren 4an izan zela omenaldiaren aurreneko zatia, eta bertan elkartu zirela Elhuyarreko sortzaileak aspaldiko partez. Oso momentu polita eta hunkigarria izan zen Azkunerentzat: ” Urte pila bat geunden ikusi gabe. Asko falta ziren baina oso polita izan zen, dudarik gabe”.\nAzkunek ingeniaritza ikasi zuen eta hamar urte egin zituen industrian lanean Andoainen eta Hernanin. Handik hezkuntzara egin zuen salto: Santo Tomas Lizeoan hasi zen euskara eta teknologia irakasten. 1950.ean Elhuyarrera pasa zen: “Elhuyar hasi eta hilabete edo bi hilabetera hasi nintzen ni. Donostian hasi nintzen, San Martzial kalean zeukaten lokal batean. Kuadrilla elkartzen ginen han. Gure helburua zientzia eta teknika euskaraz egitea zen, garai hartan gai haiei buruzko oso lan gutxi baitzeuden euskaraz”.\nAzkunek gaineratu du “ohore” bat dela Ehluyarren sortzaileetako bat izatea eta errekonozimendurik onena “egindako lanarekin gozatzea” dela azpimarratu du: “Errekonozimendua egotea ondo dago, baina egindako lanarekin gozatu izana da errekonozimendurik onena. Zu gustura eta pozik egotea da onena eta lana egiten ari zaren bitartean gauza berriak aurkitzeak ematen dizu hori”.\nPrevious Article Merkatari elkarteko maskota aukeratzeko lehiaketa martxan da\nNext Article Emakume Langileen Eskolen hirugarren saioa egingo du gaur Itaiak Alonderon


Argazki emanaldiak eta irteera daude Mendi Astean - Aretxabaleta - Goiena.eus\nArgazki emanaldiak eta irteera daude Mendi Astean\nMirari Altube 2010-11-16 14:02\nMendi Astea egiten dabil Murrukixo Mendizale Elkartea eta gaur bigarren argazki emanaldia dago. Uxoa Etxebarriaren eskutik Indonesiako argazkiak eta kontuak izango dituzte aretxabaletarrek. Arkupeko Zaraia aretoan da ekitaldia (19:00).\nUrtero antolatzen du mendi astea Murrukixok eta mendiarekin batera aretxabaletarrak izango dira protagonista oraingoan ere: "Konturatu gara interes handiagoa sortzen dutela herritarrek eskainitako ikus-entzunezkoek, kanpotik ekarritako adituenek baino; horregatik, azken urteotan aretxabaletarrengana jotzen dugu", dio Iñaki San Migel mendizale elkarteko presidenteak. Hala bada, azken bi urteotan hainbat herritarrek egindako bidaietako argazkiak izango dira ikusgai.\nGaur, hilak 16, Uxoa Etxebarriak Indonesiaren gaineko berriak ekarriko ditu. Indonesia inguruan eskalatzen jardundako lagunen argazkiak erakutsi eta kontu-kontari jardungo du.\nEta egubakoitzean, hilak 19, iaz Nepalen trekkingean egindako ibilaldien argazki eta kontuak eskainiko ditu Luis Mari Urkiak: "Ohiko ibilbideetan ibili beharrean beste bi ezezagunagoetan egindako irteeretako argazkiak eskainiko dizkigu", dio San Migelek.\nHilaren 21ean mendi irteera\nAzaroaren 21ean, domeka, emango diote bukaera Mendi Asteari, irteera eginda. Herri inguruko ibilaldia hautatu dute eta Kurtzebarritik Atxorrotzera bidean 11 postontzi topatzeko asmoa daukate: "Postontziok non ote dauden zalantzak izango dituzte batzuek, hara edo hona ote goazen, baina ez goaz argibide gehiago ematera; egunean bertan topatuko ditugu", diote Murrukixoko kideek jakin-mina sortu guran. Lau ordu eta erdi inguruko irteera izango da (09:00etan, Murrukixoko egoitzatik irtenda) eta bueltan babarrun-jana izango dute gertu ibilaldia egindakoek gastronomi elkarte batean. Bazkaltzera geratu gura dutenek aurrez eman behar dute izena eta 15 euro ordaindu –azken eguna: martitzena, hilak 16–.\nEguraldi txarra eginez gero aldaketak egingo dituztela irteerako ibilbidean iragarri dute Murrukixoko kideek.


Etxebizitzen trantsizio energetikorako 8 proiektu garatuko dira bailaran | Mondraberri Arrasateko Ataria\nHasiera Albisteak Etxebizitzen trantsizio energetikorako 8 proiektu garatuko dira bailaran\nEraginez Piztu-ren aurkezpenean, bailarako etxebizitza eta eraikinen energia eredua eraldatzeko proiektuak aurkeztu dituzte, tartean H-Eneak, bertako ikastetxeek, Arrasateko Udalak eta Mankomunitateak.\nAurkezpena gaur egin da Bergarako Seminarixoan, eta bertan hitza izan dute Bergarako alkateak, Arrasatekoak, Fagorreko lehendakariak, Urgain ikastetxeko ordezkariak, EEEko zuzendariak eta Debagoiena 2030ko ordezkariak.\nBeste hainbat entitate ere izan dira ekitaldian, besteak beste, EMUN, ULMA, Goiener, Ekoon, Tecnalia, H-Enea, Suradesa eta Izadi 21.\nD2030ek ohartarazi du energiaren erronkak “gure eguneroko lerroburuak betetzen dituen garai honetan, gure eskualdeak datu esanguratsu bezain kezkagarriak ditu”:\n“2017an Bagarak LKSren eskutik egindako ikerketak adierazten zuen, (2014an) Debagoieneko herritarrei dagokien CO2 isurketa maila inguruko beste lurraldeetako herritarrena baina altuagoa zela. Europako lurraldeetan gehien isurtzen zutenen artean, 3. herrialdearen parekoa litzateke”.\n“Udalsareak eskainitako datuen arabera, 2019an Debagoienean ekoiztutako energiaren portzentajea, beraz burujabetza maila, %5,2koa da. Bertan ekoizten den energia hau, berriztagarrietan oinarritua dago, bestelako energia iturririk ez dagoelako eskualdean. Beste modu batera esanda, Debagoienean kontsumitzen den energiaren %94,8 gure mugetatik kanpo dator”.\nAldaketa klimatikoa eragiten duten faktoreen artean “nabarmena da erregai fosiletan oinarritutako eta kontsumo maila intentsiboko eredu energetikoa”.\nTestuinguru honetan, krisi ekologikoa sortzen duten faktoreak gainditzeko dugun denbora mugatua da: “erlojupeko eraldaketa” eman beharko da, eta horretarako “hurrengo hamarkada” gakoa izango da.\nIzan ere, “datozen 10 urteetan hartzen diren, edota hartzen ez diren erabakiek, gure zibilizazioaren etorkizuna baldintzatuko dute”.\nHorrenbestez, Debagoiena “eskualde adimentsu, inklusibo eta klimatikoki neutroa izatea lortze bidean, trantsizio energetikoaren erronka lehentasuna da”.\nTestuinguru honetan, 2020an Debagoiena 2030en Gobernu Batzordeak erabaki zuen Debagoienean iraunkorra eta berriztagarria izango den eredu energetikoa sustatzea: “nagusiki sorkuntza berriztagarria, autokontsumoa, efizientzia eta sentsibilizazioa bezalako esparruak landuz”.\nDebagoienean iraunkorra eta berriztagarria izango den eredu energetikoa sustatzeko, horretarako bi urtez luzatu den prozesu bat garatu da, prozesu partekatua eta kolektiboa izan dena.\n“Hala, sektorean lanean ari diren erakundeetako ordezkariekin elkarrizketak egin dira, interpretazio kolektiboak ere bai, eta baita ikerketa, legedi eta abarren arakatze sakonak ere”. Lanketa horren emaitza da gaur aurkeztu dena.\n‘Eraginez piztu’ deitzen da Trantsizio Energetikorako esku-hartze proposamena, eta 8 proiektuk osatzen dute. 50 dira guztira modu batera edo bestera proiektu sistema honen parte diren eragileak. Hau guztia aurrera eramateko 350.000 € inbertituko dira: %83 jarriko du D2030ek; %14 Debagoieneko Udalek eta %3 Debagoieneko Garapen Agentziak.\nHelburuaren “konplexutasuna eta hedadura” kontuan hartuz, lehen fase batean “eremu hiritarreko –etxebizitza eta eraikinak– energia eredua eraldatzea lehenetsi da”, esku-hartze proposamena horren isla delarik.\nProposamen honetan, “energia berriztagarrien sorkuntza eta kontsumoa sustatzea edo eraikinen energia kontsumoa murriztea helburu duten, edota izaera transbertsalagoa daukaten proiektuak aurkitu daitezke”. Honatx 8 proiektuak:\n1.- DEBAGOIENA ERABERRITZEN (Birgaitzeak sustatzeko estrategia bateratua)\nEremu urbanoko eraikinen eraberritze energetikoa sustatuz, energia kontsumoaren murrizketa lortu nahi da. Horretarako, herritarren, eragile ekonomiko eta instituzioen egoera “ulertu, eta eraberritze energetikoa sustatzeko estrategia bateratu bat definituko da askotariko eragileen” parte-hartzea bermatuz.\n2.- BIRGAITZEN (Etxeko konforta hobetzea prezio eskuragarrietan)\nEtxebizitzen konfort baldintzak hobetu eta CO2 emisioak murriztu daitezkeela frogatu gura da proiektu baten bidez. “Isolamendu eta soluzioa era kolektiboan eskainiko da”.\n3.- ERREGULAZIO ERALDATZAILEA (Trantsizio energetikorako ordenantzak)\nSustatzailea: Debagoieneko Mankomunitatea\nHerri bakoitzean trantsizio energetikoa garatzeko “oztopo izan daitezkeen ordenantza eta erregulazioak identifikatu eta eskualdeko udalerri guztien artean landu nahi dira”. Izan ere, horien bidez energia jasangarriaren eta kilimaren aldeko bidea “erraztu eta azkartu daiteke”.\n4.- ENERGIA DENONTZAT (Inklusio soziala energiaren eremuan txertatzen)\nSustatzaileak: Bergarako, Oñatiko eta Antzuolako Udala\nDebagoienean “inklusio soziala eman dadin”, lehen diagnosia egingo da eta pobrezia energetikoari aurre egiteko dauden mekanismoak ikertu. Soluzio integratu bat diseinatuko da publiko-pribatu elkarlanean.\n5.- TOKIKO ENERGIA BERRIZTAGARRIEN LABORATEGIA (Berriztagarrien tokiko esperientzien ikasketa komunitatea)\nEnergia berriztagarrien arloan eskualdean dagoen ezagutza, esperientziak eta ikasketak partekatzeko esparru bat eratuko da, eta bertan “modu kolaboratiboan erantzungo zaie ager daitezkeen behar, aukera eta zailtasunei”.\n6.- IKASTETXE-KLIK (Hezkuntza komunitatearen ahalduntzea energian)\nSustatzaileak: Debagoieneko Ikastetxeak\nProiektuaren helburua hezkuntza-komunitate osoaren lankidetza eta parte-hartze aktiboa sustatzea da, ikastetxeetan energia-aurrezpena eta eraginkortasuna sustatzeko, trantsizio energetikoaren gaia gizarteratuz.\n7.- DEBAGOIENA 2030 AUKERA ENERGETIKOAK (2030erako aukera energetikoen azteketa)\nSustatzaileak: Debagoieneko udalak\n8.- ENERGIA ADIERAZLEAK (Trantsizio energetikoa dimentsionatu eta eboluzioa monitorizatzeko adierazle sistema)\nTrantsizio energetikoan gako izan daitezkeen adierazleen identifikazio eta diseinua egin ostean, eskualdeko udal zein Udalsarearen datuetan oinarritutako adierazleen gizarteratze eta monitorizazioa egitea.\nEnergiaren Euskal Erakundeko zuzendaria Iñigo Ansolak txalotu egin du Debagoiena 2030ek azken bi urteotan egindako lana. Bere esanetan, “hau ez da gauetik egunera egiten den zerbait eta gaur hemen bagaude da hausnarketa baten ondorioz sortu diren proiektu zehatzak aurkezteko”.\nLanketa bera elkarlanean egin den moduan, gaur aurkeztu den proposamenaren bueltan Debagoieneko 50 eragilek hartuko dute parte. Aurkezpenean hitza hartu dute horietako eragile batzuek eta hain zuzen ere, elkarlan horren beharra azpimarratu dute guztiek ere.\nEsaterako, Bergarako alkate Gorka Artolaren esanetan, azken bi urte hauetan bizi izandakoak, “etorkizuneko erronken aurrean elkarlana eta erantzun publiko-komunitarioa ezinbestekoak direla berrestera eraman gaituzte”.\nIdeia horretan sakondu du baita ere Debagoiena 2030 ekimeneko sustatzaile nagusia den Fagor Taldeko lehendakaria Joxean Alustizak:\n“Lankidetza publiko-pribatu zabal batek komunitatearen sentsibilizazioan eta aktibazioan eragiteko aukerak biderkatzen ditu””.\nDebagoiena 2030 ekimeneko Aritz Ameztegik ere gogoratu du, “bakoitzak bere aldetik lortuko lituzkeen emaitzak hobetzeko bidea dela elkarlana”.\nArrasateko alkate Maria Ubarretxenaren ustez, “eredu guztiak dira onak eta beharrezkoak”. Eta trantsizio energetikoan aurrera egiteko “denak babesten” ditu.\nAzkenik, hezkuntza arloko ordezkari gisa ekitaldian parte hartu duen Oñatiko Urgain ikastetxeko Lukene Igartuak azaldu du “etorkizuneko gizartea osatuko duten pertsonak ikastetxeetan daudela orain eta horregatik dela garrantzitsua eskoletan trantsizio energetikoa lantzea”.


HEMENDIK AURRERA INDARRAK BIKOIZTUKO DITUGU “ETXERAKO BIDEAN” – Sare Herritarra\nGaurko prentsaurreko honen helburua da herritar guztiei deialdi zabal bat egitea urriaren 23an Donostiako kaleak zeharkatuko dituen manifestazioan parte har dezaten, “Ibilian Ibilian, etxerako bidean” lelopean, salbuespen-politika aplikatzeari utzi behar zaiola eta euskal presoak etxera itzultzeko prozesua martxan jarri behar dela aldarrikatzeko. Manifestazioa 17.00etan hasiko da, Antiguoko tunelean, eta Pio XII.aren plazan amaituko da ekitaldi berezi batekin.\nDeialdiarekin batera, euskal presoen egoerari buruzko balorazio txiki bat egin nahi dugu.\n2020ko udaren hasieran, euskal presoak mugitzeko-hurbiltzeko mugimendu txiki batzuk izan ziren. Harrez geroztik, Euskal Herritik urrunen dauden espetxeak euskal presorik ez dutela ekingo diogu udazken honi.\nZalantzarik gabe, egoera honek presoen senideen zama apur bat arintzea ekarri du, astero-astero bisitara hutsik ez egiteko hamarkada luzeetan egin behar izan dituzten bidaia luzeak laburtu direlako. Baina, halaber, alerta-egoera eragin behar digu guztioi, ez baitugu lagundu nahi egoera hau normalizatutzat jotzen.\nEz baitago normalizatuta. Oraindik ere luzea da egin beharreko bidea, eta oztopo ugari eta garrantzitsuak aurkituko ditugu, baina gu guztion esfortzuari esker gainditu ahal izango ditugu.\nDatuek argi erakusten dute salbuespen-politika indarrean dagoela eta eskubideak urratzen jarraitzen dutela, eta kasu batzuetan urratze hori gero eta larriagoa dela.\nPreso horietatik, soilik 64 daude Euskal Herrian, hau da % 32.\nAurten, ia guztiak pasatu dira lehen gradutik bigarrenera, baina soilik 10 pasatu dira bigarrenetik hirugarren espetxe-gradura, hau da, % 5.\nEta egoera hau mantentzen bada, euskal preso ia guztiek ez dute aukerarik izango espetxeko araudiaz baliatzeko, eta 40 urtera arteko espetxe-zigorrak osorik betetzera kondenatuta daude.\nEgoera hori ohartarazpena izan behar da erakundeetatik eta sektore politikoetatik preso horiei oraingo espetxe-araudiak eskaintzen dituen tresnak erabili behar zituztela esan zieten horientzat.\nHorregatik, orain, guk geuk eskatzen diegu erakunde horiei lan egin dezatela orain arte salbuespen-arauak baino jasan ez dituzten pertsona hauei benetan araudi arrunta aplika diezaieten.\nZer ekarri behar du aldaketa horrek?\n2. gradutik 3. gradurako progresioa kondenaren ½ beteta dagoenean ezarri behar da, Espainiako estatuko espetxeetan dauden gainerako presoei aplikatzen zaien bezala.\nGogoratu behar da gainerako preso horien % 1ek baino ez duela amaitzen kondena bigarren graduan. Euskal presoen kasuan, berriz, ehuneko hori % 87koa da.\nFiskaltzaren edo epaileen blokeoa desagertu behar da. Izan ere, sistematikoki errekurtsoak aurkezten dituzte tratamendu-batzarrek, sarritan aho batez, gradu-progresioak edo baimenak emateko hartzen dituzten erabakien kontra.\nOztopoak jartzeko jarrera hori ez dator bat justizia ezartzeko irizpidearekin, justiziaren politizazioarekin baizik, eta, horren aurrean, berriro aldarrikatu behar dugu espetxe-zaintzako epaitegi zentralak Auzitegi Nazionalaren menpe egoteari utzi behar diotela eta hurbilekoek hartu behar dutela ardura hori, lehenago bezala.\nBAIMENAK. Egoera bera gertatzen da tratamendu-batzarrek espetxe-baimenak emateko hartutako erabakien kontra jarritako errekurtsoekin. Ez dugu ahaztu behar baimen horiek izateko eskubidea dutela presoek kondenaren ¼ beteta dutenean.\nHEMENDIK AURRERA, INDARRAK BIKOIZTUKO DITUGU ETXERAKO BIDEAN\nHorregatik, urriaren 23an kaleak hartuko ditugu berriro. Oso argi daukagu bulegoetako aldarrikapenak kalean presentzia aktiboa izatearekin uztartu behar ditugula.\nEz delako ezer amaitu Andaluziako, Levanteko edo Galiziako espetxeetatik hurbilago dauden espetxeetara aldatzearekin.\nUrruntze- eta sakabanatze-politika ez delako amaitu; benetan desagertuko da preso guztiak EHn daudenean.\nGure itxaropena da urrian aldaketak errealitate bihurtzen hastea.\nEusko Jaurlaritzak espetxeen arloko eskumena bereganatzeak egoera aldatzea ekarri behar du. Euskal Administrazioak iragarri zuenez, espetxe-politika arrunta aplikatuko du, pribilegiorik gabe, baina bazterketa politikorik gabe. Berehala aplikatu behar da politika berri hori, baina ez soilik jada EHn dauden presoei. EZ. Oraindik Espainiako estatuko espetxeetan sakabanatuta dauden guztiei aplikatu behar zaie ere.\nInor ez da utzi behar iragarri zaigun espetxe-araudi berri honetatik kanpo. Premisa hori betetzen ez bada, eutsi egingo zaio eskubideen urraketari eta salbuespen-araubideari.\nEz dugu pribilegiorik eskatzen. Justizia eskatzen dugu. Eta hori aldarrikatuko dugu urriaren 23an Donostiako kaleetan.\nBakean eta bizikidetzan bizi den Euskal Herria lortzea guztion ardura da eta, horregatik, inor ez da geratu behar SAREk eta beste eragile politiko, sindikal eta sozial batzuek eskatzen dugun konponbidetik at.


[Kulturaldia] Orbeldi D.T., Maialen Lujanbio, Igor Elortza eta Izaki Gardenak asteburuko gonbidatuak - Usurbil - Noaua.eus\n[Kulturaldia] Orbeldi D.T., Maialen Lujanbio, Igor Elortza eta Izaki Gardenak asteburuko gonbidatuak\nNoaua Aldizkaria 2019-11-08 08:09\nAsteburu bete hitzordu izango dugu NOAUA!ren Kulturaldian. Maialen Lujanbio eta Igor Elortzarekin bertso bazkaria, triki-kalejira, Orbeldikoen dantza emanaldia eta Izaki Gardenak taldekoen zuzeneko kontzertua. Ekitaldiotarako sarrerak aurrez eskuratzeko azken orduak dituzue honako hauek.\n"Udazkena heldu da eta hostoen antzera lurreratu gara. Basoa guretzat hartu dugu, lurraren jabe egin gara. Haizearen norabideak eramango gaitu bazter guztiak ezagutzera, eguzkiak errealitatea erakusten digun arte". Hortxe Orbeldi Dantza Taldekoek NOAUA!ren Kulturaldiaren baitan eskainiko duten emanaldiaren aurrerapena. Euskal dantza tradizionaletan oinarrituriko ikuskizuna ostiral honetan, azaroaren 8an estreinatuko dute 19:30etan Sutegin.\nEmanaldiaren aurretik, Orbeldi D.T. laguntzeko aukera izango da herriko dantza taldeak Sutegin jarria izango duen postuan. Orbeldiren kamisetak eta poltsak eta prestatu duten 2020ko egutegia ere salgai izango dute. "Ibai Arrietarekin osatu dugu egutegia; Orbeldiko kamisetarekin herriko txoko askotan atera ditugu argazkiak", adierazi dio Orbeldiko kide Eli Eizagirrek aste honetako aldizkarirako eskaini duen elkarrizketan.\nNOAUA! Kultur Elkarteko bazkideok merkeago eskuratu ahalko dituzue sarrera behar duten Kulturaldiko ekitaldietarako txartelak. Segidan dituzue xehetasunak. NOAUA! K.E.-ko bazkide ez bazara, honako hau duzu bazkidetza izapidetzeko une egokia. Bordaberri 3ko egoitzara etorri eta segituan tramitatuko dizugu.\nUrteroko 40 euroko kuotaren truke, Usurbilgo berri jaso, NOAUA! K.E.-k antolaturiko ekitaldietarako sarbidea merkeago izan, errenta aitorpenean hobaria aplikatu edota antolatzen ditugun sari ezberdinen zozketako onuradun izan zaitezke; tartean, Kulturaldiko ekitaldierako sarrerak doan irabazi ditzakezu. Oraintxe duzu aukera ezin eskurago; egin zaitez NOAUA!ko bazkide!\n12:30 Kalejira Ane Azkonobieta eta Mikel Alkorta trikitilariekin Mikel Laboa plazatik abiatuta.


Landa Inguruneko eta Ingurune Naturaleko Seinaleak\nInformazio eta Dibulgaziozko Materialen Gertatzea\nNekazal ustiakuntzetara bisitaldien egitarauak\nAraban, Bizkaian eta Gipuzkoan kalitateko elikagaiak ekoizten dituzten nekazaritza-ustiapenetara neurrira egokitutako bisitak diseinatu, koordinatu eta monitorizatzen ditugu. Bisita horien edukiak eta zehaztasun maila parte hartzen duten taldeen hezkuntza-interesen arabera egokituko dira.\nElikagaien ekoizleek berek, nekazaritza-prestakuntza duen teknikari batek lagunduta, egingo diete harrera talde bisitariei, eta erabilitako ekoizpen-teknikak eta prozesuak gauzatu ahala azalduko dituzte.\nBisita horiek ez dira elikagaien ekoizpenera mugatzen; lehen sektorean diharduten pertsonek ingurumen eta gizarte alorrean burutzen dituzten eta sarritan aitortzen ez zaizkien beste eginkizun garrantzitsu asko bilduko dituzte, hala nola ingurunea eta natura zaintzea, lurraldea kudeatzea, kulturari eta landa, gastronomia eta arkitektura arloko ondareari bere horretan eustea.\nLanda seinaletika Kuartangon\nOndare Gastronomikoen Mapa


Ñabardurak garrantzia izan balu – Lerro batzuk\nÑabardurak garrantzia izan balu\n2015-10-20 / Enekoitz Esnaola\nGaur lau urte dira ETAk jarduera armatua betiko utzi zuela jakinarazi zuela. PPk gatazkaren ondorioen arloan mugitzeke jarraitzen du, Arantza Quirogaren saiakera hor egon den arren. Euskal Herrian aurrerapausotzat ikusi zen hark indarkeriaren gaitzespena-ren partez baztertzea proposatu izana eta. Alfonso Alonso jarri dute Quirogaren partez EAEko PPko presidentzian, eta Alonso bera Arabako PPko buruzagitzan Javier de Andresek ordezkatu du. Hain zuzen, ETAk 2011ko urriko erabaki historiko hura iragarri eta bi astera De Andresek zioen BERRIAko elkarrizketa batean: “ETAk hitz egitea eskatzen du, baina ez negoziatzea. Ñabardura hori garrantzi handikoa da, ez duelako planteatzen negoziazio bat botere jarrera batetik edo eragiteko gaitasun batetik. Lortu nahi duena kontatzeko prest dago ETA, baina ez du ezer exijitzeko asmorik, ez duelako bere burua negoziazio baten parte ikusten”. Ñabardura hari lotuko balitzaio PP, honezkero asko egongo zen konponduta herri honetan. Jorge Fernandez Diaz Barne ministroak berak handik ia hiru hilabetera azaldu zuen euskal presoekiko “ikuspegi zabalez eta zentzuz” jokatuko zutela, eta ezker abertzaleak “PPren itxikeriaren aurrean jarrera aldaketa bat” ikusi zuen. Quirogakeri bat izan zen ministroarena, ustez. Lanean segitu besterik ez dago.♦\n“Ehizatu egin dugu Etxabe”\nIbarretxeren mezuaren karga politikoa


Irekia Eusko Jaurlaritza - Gobierno Vasco :: Euskadiko ereduak Europako Lanbide Heziketaren bikaintasuna markatuko du\nEuskadiko ereduak Europako Lanbide…\n<img src="https://www.irekia.euskadi.eus/uploads/cover_photos/48832/original/Arevalo_-Geleng.JPG" style="max-width:100%" alt="Jorge Arevalo sailburuordea (erdian), Manuela Geleng Enplegu eta Gizarte Gaietako Zuzendaria ondoan duela (eskuinetik bigarren), bilera hasi baino lehen" />\nJorge Arevalo sailburuordea (erdian), Manuela Geleng Enplegu eta Gizarte Gaietako Zuzendaria ondoan duela (eskuinetik bigarren), bilera hasi baino lehen Iturria: Irekia\nEuropako Batzordeak eredutzat hartu du Euskadiko Lanbide Heziketa, Europan bikaintasunezko zentroak garatzeko\nEusko Jaurlaritzako Lanbide Heziketako sailburuorde Jorge Arevalo Enplegu eta Gizarte Gaietarako Zuzendariarekin elkartu da Bruselan; Lanbide Heziketa eta Ikaskuntza Unitateko taldeekin ere egon da\nLanbide Heziketaren Bikaintasunerako Europako Ekimena da egun agenda europarra markatzen duen funtsezko gaietako bat\nEusko Jaurlaritzako Lanbide Heziketako sailburuorde Jorge Arevalok, Plangintza eta Antolaketa zuzendari Nikolas Sagarzazu lagun zuela, Europako Batasunean Enplegu eta Prestakuntza gaiez arduratzen diren ordezkariekin lan bilerak izan ditu gaur goizez, Bruselan. Zehazki, honako hauekin elkartu da Arevalo: Europako Batzordeko Enplegu eta Gizarte Gaietarako zuzendari Manuela Geleng-ekin (honen ardurapean daude, besteak beste, Lanbide Heziketa, enplegua sortzea, ekintzailetza edo lanbide-kualifikazio aurreratuak); Lanbide Heziketa, Ikaskuntza eta Hezkuntzako Arlo buru Dana-Carmen Bachmann-ekin, eta honen alboko João Santosekin, bi hauek ere Enplegu eta Gizarte Gaietako Zuzendaritzakoak. Hitzordu hauetan parte hartzaile izan da Marta Marin ere, Euskadiren Europar Batasuneko Ordezkaria.\nEgiaztaketa asmoz eta Euskadirekiko etengabeko lankidetzan, Europako arduradunak interesaturik daude Euskadiko Lanbide Heziketak egun eskaintzen dituen datu eta emaitza onak zuzen-zuzenean ezagutzeko, baina baita Lanbide Heziketako Euskal Lege berriaren garapenaz edo etorkizuneko Lanbide Heziketako V. Euskal Planaren ildo estrategiakoez gehiago jakiteko ere. Guztia, egun Europako agenda markatzen ari den funtsezko ekimenetako baten baitan kokaturik: Lanbide Heziketaren Bikaintasunerako Europako Ekimenaren baitan. Izan ere, arlo honetan ongi kokaturik dago Euskadi, euskal Lanbide Heziketak, bere bikaintasunetik eskaintzen dituen esperientzia berritzaileei esker.\nBilera berri hauek joan zen maiatzean eta ekainean Donostian –Hezkuntza Sailak antolaturiko Lanbide Heziketako Nazioarteko Kongresuan- izan ziren harremanen ondotik datoz, eta jarraipena ematen diote Lanbide Heziketako Sailburuordetzak Europako Batzordearekin duen elkarrizketa-harreman berez sendoari. Harreman honetan, Euskadik Lanbide Heziketarako bere estrategia azaldu ohi dio Batzordeari, eremu honetan erreferente baita Europarako.\nLanbide Heziketako bikaintasun zentroak\nBileran, Jorge Arevalo Lanbide Heziketako sailburuordeak Batzordearentzako interes biziko gaia jorratu du Bruselako arduradunekin: Lanbide Heziketako bikaintasunezko zentroen Europako Ekimena abian jartzea, eta abian jartze horretan Euskadik, euskal Lanbide Heziketaren esperientziatik, izan dezakeen lidergoa.\nBikaintasunezko zentroen eredu, sailburuordeak Tknika izan du hizpide, Lanbide Heziketari Aplikatutako Ikerketa eta Berrikuntzako EAEko Zentroa. Euskal Lanbide Heziketan giltzarri den zentro hau izaten ari den bilakaera azpimarratu du Arevalok, eremu berri eta gehiagotara hedatzen ari baita, hain zuzen ere, sektore berri eta gehiagori erantzuna emateko helburuz. Teknika –eta berarekin batera Euskadiko Lanbide Heziketa- lanean ari da dagoeneko arlo hauetan: teknologia aurreratuak, sistema adimentsuak, 4.0 inguruneak edo 3D inprimaketa. Baina honako arlo berri hauetan ere aurrera egiten hasia da: biozientziak, bioteknologia eta jasangarritasuna, elektromugikortasuna eta mugikortasun autonomoa, zibersegurtasuna, edo industria eremutik haragoko 3D inprimaketa (osasunean, elikaduran edo ehungintzan).\nBileran zehar, Euskadiko Lanbide Heziketan gertatzen ari diren aurrerapauso garrantzitsuak ere azaldu ditu Arevalok, hala nola, enpresen eta ikastetxeen arteko elkarlanean, ikastetxeen antolakuntzan gertatzen ari den aldaketan, edo ikasketarako metodologia aktibo berrietan, Errendimendu Handiko Zikloen bidez (ETHAZI). Egun, Lanbide Heziketako eskaintzaren %37 metodologia aktibo hauen bidez eskaintzen da Euskadin, 5.800 ikasle ingururekin eta 1.600 irakasletik gorak emana, nahiz eta dagoeneko 3.500 irakasle inguru izan metodologia berri honetan aritzeko prestakuntza jaso dutenak.\n4. Industria Iraultzaren aurrean ageri den gero eta testuinguru konplexuan, gertaerei aurrea hartzeko gaitasuna izatea erabakigarria da. 4 Industria Iraultzak eta aldaketa sakon honekin sortuko diren –edo sortzen ari diren- lanbideek eskatzen dituzten kualifikazio profesional aurreratu berriak antzematea; erronka nagusi horri heldu dio euskal Lanbide Heziketak. Eta horretan ari da Lanbide Heziketaren IV. Planeko ekimenaz aplikatuz, eta aurki onartuko den V. Planak eskainiko dizkion aukeren bidez. Azken finean, pertsonek izango dituzten prestakuntza-premiak garaiz antzematea da kontua, premia horiek lanpostuetan agertu baino lehen. Lanbide Heziketako V. Planaren ildo estrategikoen azalpenak ere bileretako ardatz izan dira.\nArevalo sailburuordearen aburuz, Europako Batzordeari Lanbide Heziketako euskal ereduan gehien interesatzen zaiona da: “Lanbide Heziketako sistema guztia eta ikastetxe guztiak batera doazela aurrera, elkarlanean, zehaztutako ildoei jarraiki, 4. Industria Iraultzak dakartzan erronkei erantzuna emateko. Kontua ez da arlo batean edo bestean nabarmentzen diren ikastetxeak izatea. Sistema guztia da batera aurrera egiten duena, elkarlanean. Horixe da Europako beste esperientzia batzuekin alderatuta guk eskaintzen duguna”.\nLanbide Heziketako euskal Legea\nEra beran, Jorge Arévalok Euskadin onartu berri den Lanbide Heziketa Lege berriaren ildo nagusiak ere azaldu dizkie Europako agintariei. Batzordeko ordezkariek Europako legerik berritzaileentzat jo zuten euskal lege hau. Arau berriak gorago aipaturiko 4. Industria Iraultzak eta ekoizpen sektoreek eskatzen dituzten premiei aurrea hartzeko tresna egokia eskaintzen dio Euskadiri.\nGaurko bilerak baino lehen, irailaren 20an, Lanbide Heziketa eta Espezializazio Adimentsuaren inguruko lan saio batean parte hartzeko gonbidapena jaso zuen Euskadik Bruselatik. Konpetentzien inguruko Europako etorkizuneko Agenda irmotzeko ekimenen barnean antolaturiko saioan, Teknologia eta Ikaskuntza Aurreratuen zuzendari Rikardo Lamadridek Euskadin arlo honetan gauzatzen ari diren jardunbide egokiak azaldu zituen.